Мадрасаларда инклюзия бўладими? – Ўзбекистон\nГлавная / Жамият / Мадрасаларда инклюзия бўладими?\nМадрасаларда инклюзия бўладими?\n16.09.2019\tЖамият Comments Off on Мадрасаларда инклюзия бўладими? 20 Показы\n21 июль куни «Газета.uz» таҳририятига кўриш бўйича болаликдан биринчи гуруҳ ногиронлиги бўлган Даврон Зиёмедовнинг қариндошларидан мурожаат келиб тушди. Мурожаатд Давроннинг бешинчи йилдирки Тошкентдаги «Кўкалдош» ўрта махсус ислом таълим муассасасига кира олмаётгани ёзилган эди. Бунга унинг кириш имтиҳонларида ўтиш балини тўплай олмаётгани сабаб қилиб кўрсатилган.\nДаврон болаликдан Имом Бухорий номидаги Тошкент ислом институтига кириш ҳамда имом бўлишни орзу қилади. Бироқ, афсуски, ўрта махсус ислом таълимисиз олий диний таълим муассасасида ўқиш йўли унинг учун ёпиқлигича қолмоқда.\n«Мадраса раҳбарияти имомлар тайёрлаймиз, деб такрорлайди, неварам эса имом бўлиб ишлай олмайди, институт фақат мадрасани тамомлаганларни қабул қиламиз, деб туриб олган. Икки йилдан бери Муфтий девони ва Диний идора девони квота ажратиш масаласини ҳал эта олмайди», — дейди Давроннинг бобоси Рустам Маткаримов ўз мурожаатида.\nБироқ Ўзбекистон Мусулмонлар идораси расмий сайтида кўзи ожиз одам имомга ўтса бўладими, деган саволга қуйидагича жавоб келтирилган:\n«Фиқҳ китобларида кўзи ожиз одамнинг мукаммал таҳорат қилиши қийин кечгани сабабли унинг имом бўлмаслиги авло, дейилади. Бироқ ундан кўра бошқа имомликка лойиқ киши топилмаса, унинг имом бўлиши яхшидир. Чунки илмли одам кўзи ожиз бўлса ҳам парҳезкор бўлади, одамларда шубҳа уйғотадиган ишлар қилмайди».\nКўриш бўйича биринчи гуруҳ ногиронлиги бўлган бошқа бир абитуриент Гўзал Ботирова ҳам «Хадичаи Кубро» аёл-қизлар ўрта махсус ислом билим юртига кириш учун ўтиш балини тўплай олмади. У дунёвий фанлар — хорижий тил, тарих ҳамда маънавият ва маърифат фанларидан ижодий имтиҳон топширди. Мадраса ушбу имкониятни истисно тариқасида фақатгина унинг учун тақдим этди, ногиронлиги бўлмаган талабалар эса барча учта фан бўйича тест синовларига киришди.\n«Кўкалдош» мадрасасида ҳам шу каби учта фан бўйича кириш имтиҳонлари ўтказилади. Бироқ дастлаб абитуриентлар маънавият ва маърифат бўйича ижодий имтиҳон топширишлари, сўнгра чет тили ва тарих бўйича тест синовларидан ўтишлари лозим. Даврон Зиёмедовга ҳам ижодий имтиҳон доирасида барча фанлар бўйича имтиҳон топшириш имконияти берилди ва у энг юқори 189 балдан 78 балл тўплай олди. Гўзал Ботированинг натижаси — 52 балл.\nЖорий йилда «Хадичаи Кубро» мадрасасида бир ўринга танлов 35 нафардан зиёдроқни ташкил этди, ажратилган 20 та ўринга 704 абитуриент ҳужжат топширди. «Кўкалдош» мадрасасида эса 30 ўринлик квота ажратилган ҳолда 842 нафар абитуриент ҳужжат топшириб, бир ўринга танлов 28 кишини ташкил этди. Ҳар икки мадрасада таълим олиш нархи 2018−2019 ўқув йилида 6,5 млн сўмни ташкил этди ва янги ўқув йилида контрактлар миқдорининг ўсиши кутилмоқда.\nҲуқуқлар истисноларсиз барча учун тенгми?\n19 июль куни Ўзбекистон Кўрлар жамияти Ўзбекистон Мусулмонлари идорасига ўзининг фаол аъзолари — икки нафар кўзи ожиз абитуриентга амалий ёрдам кўрсатиш ҳамда уларга истисно тариқасида ўрта махсус ислом таълим муассасаларига кириш учун қўшимча квота ажратишни сўраб хат билан мурожаат қилди.\n«Сизга маълумки, кўриш фаолиятининг бузилиши бўлган шахс ўқиш ва ёзиш учун махсус Брайл ёзувидан фойдаланади… Президентимизнинг адолатли сиёсати натижасида улар учун араб тили ва Қуръон ўқиш курслари ташкил этилди. Бироқ, мазкур йўналиш жадал ривожланаётган бир вақтда, кўриш фаолияти бузилишига эга талабаларга сабоқ бериш имкониятига эга кўриш бўйича ногиронлиги бўлган мутахассислар етишмовчилиги кузатилмоқда», — дея қўшимча квоталар зарурлигини асослаб берди Ўзбекистон Кўрлар жамияти Марказий бошқармаси.\nМазкур масалани диққат билан ўрганган Мусулмонлар идораси раис ўринбосари Шайх Абдулазиз Мансур имзоси остида жавоб йўллади.\n«Ўрта махсус ислом таълим муассасаларига абитуриентларни қабул қилиш тартиблари тўғрисида”ги Низомга мувофиқ, ўрта махсус ислом таълим муассасаларига қабул барча учун тенг ҳуқуқлилик, ягона қабул қоидалари ва ягона танлов асосида амалга оширилиб, ижодий имтиҳон ва тест синовларида энг юқори балл тўплаган абитуриентдан бошлаб кетма-кетлик асосида Ўзбекистон мусулмонлари идораси томонидан қабул квотасига мувофиқ, тўлов-шартнома асосида қабул қилинади», — дейилади хатда.\nМаълум бўлишича, мазкур Низомда ногиронлиги бўлган абитуриентларни диний таълим муассасаларига имтиёзли асосда қабул қилиш шартлари кўзда тутилмаган.\nБундан ташқари, хатда Ўзбекистон президентининг 2017 йил 1 декабрдаги «Ногиронлиги бўлган шахсларнинг давлат томонидан қўллаб-қувватлаш тизимини тубдан такомиллаштириш чора-тадбирлари тўғрисида”ги фармонида кўрсатилган ногиронлиги бўлган абитуриентлар учун қўшимча икки фоизлик квота фақатгина давлат олий таълим муассасаларига тааллуқли экани ҳамда мазкур имтиёз Ўзбекистон Мусулмонлари идораси тасарруфидаги олий ва ўрта махсус ислом таълим муассасаларига жорий этилмаслиги таъкидланади.\nИжобий дискриминация нима учун зарур?\nВазирлар Маҳкамасининг олий таълим муассасаларига ногиронлиги бўлган шахсларни қўшимча давлат гранти квоталари асосида ўқишга қабул қилиш тартиби тўғрисидаги низомни тасдиқлаш ҳақидаги қарорида Олий ва ўрта махсус таълим вазирлигига манфаатдор вазирлик ва идоралар билан биргаликда ўзлари қабул қилган норматив-ҳуқуқий ҳужжатларни президентнинг «Ногиронлиги бўлган шахсларни давлат томонидан қўллаб-қувватлаш тизимини тубдан такомиллаштириш чора-тадбирлари тўғрисида”ги фармонига мувофиқлаштириш топширилган эди.\nМасалан, мавжуд маълумотларга кўра, 2019−2020 ўқув йилида Ўзбекистон Халқаро ислом академиясига Вазирлар Маҳкамасининг 2017 йил 20 июндаги 393-сонли қарори доирасида тасдиқланган «Олий таълим муассасаларининг бакалавриатига талабаларни ўқишга қабул қилиш тартиби тўғрисида низом»га учинчи — «Олий таълим муассасаларига кўзи ожиз абитуриентларни ўқишга қабул қилиш» иловасига мувофиқ, олти нафар кўзи ожиз талаба қабул қилинди. Бир пайтнинг ўзида, кўзи ожиз абитуриентлар учун мазкур низом Тошкент ислом институти ва мадрасага жорий этилмасдан қолмоқда.\n«Бундан Мусулмонлар идораси ўзини „манфаатдор идора“ деб ҳисобламаслиги ва Ўзбекистонда ногиронлиги бўлган шахсларни давлат томонидан қўллаб-қувватлаш тизимини такомиллаштиришга ўз ҳиссасини қўшишни хоҳламаётганини кўриш мумкинми? Улар ҳам кўриш бўйича ногиронлиги бўлган абитуриентлар эҳтиёжларини ҳисобга олган ҳолда қандайдир норматив-ҳуқуқий ҳужжатни қабул қилиши ёки ўзининг Ислом таълим муассасаларига абитуриентларни қабул қилиш тартиблари тўғрисидаги низомига тегишли ўзгартишларни киритиши мақсадга мувофиқ бўлар эди», — дея таклиф киритмоқда Ўзбекистон Кўрлар жамияти Марказий бошқармаси ташкилий-ижтимоий бўлим етакчи мутахассиси Улуғбек Маматхонов.\nПойтахтдаги иккита мадрасага кириш имтиҳонлари якунлари кўриш бўйича ногиронлиги бўлган абитуриентларнинг ногиронлиги бўлмаган аксарият абитуриентларга қараганда ёмон тайёрланганини кўрсатмоқда. Ногиронлиги бўлган болалар учун ихтисослаштирилган мактаб-интернатлари моддий-техник базасининг паст даражада экани уларнинг кириш имтиҳонларига ёмон тайёргарлик кўрганига сабаб бўлиши мумкин.\nМасалан, кўзи ожиз болалар учун Брайл ёзувидаги оммабоп ва замонавий ўқув адабиётлари ва китоблар сонининг етишмаслиги. Бунинг устига, ногиронлиги бўлган кўплаб болалар айнан таълим сифати бошқа одатий мактаблардан кескин фарқ қиладиган ихтисослаштирилган мактаб-интернатларда таълим олишга мажбур бўлмоқда. Улар мамлакатда инклюзив таълим ривожланмагани ҳамда умумтаълим мактаблари уларнинг эҳтиёжларига мувофиқ келмаслиги сабабли таълим муассасасини танлаш имкониятига эга эмас.\nБундай шароитларда, айтиш мумкинки, ижобий дискриминация ўзини оқлайди ва ногиронлиги бўлган абитуриентлар учун қўшимча квоталарнинг ажратилиши барча учун адолатли қарор бўлар эди. Ахир ногиронлиги бўлган ёшлар ҳам диний таълимдан ортда қолиб кетишлари керак эмас, бу, шунингдек, президентнинг 2018 йил 16 апрелдаги «Диний-маърифий соҳа фаолиятини тубдан такомиллаштириш чора-тадбирлари тўғрисида”ги фармонида тилга олинган «жаҳолатга қарши маърифат» улуғвор ғоясига ҳам зид келади.\nБундан ташқари, тўлов-контракт асосидаги таълим ҳам биринчи ва иккинчи гуруҳ ногиронлиги бўлган абитуриентлар ҳамда уларнинг ота-оналари ёки васийлари учун яна бир тўсиқ бўлиши мумкин. Йилига 6,5 млн сўмдан кўпроқ бўлган маблағ болаликдан ногиронлик нафақаси 436 150 сўм бўлиб турган бир пайтда ногиронлиги бўлган аъзоси мавжуд оилалар учун катта тўсиқ ҳисобланади. Шу муносабат билан, Ўзбекистон Мусулмонлари идораси томонидан давлат гранти асосида квоталар тақдим этилиши бу борада мақбул қарор бўлар эди, зотан бугунги кунда «Вақф» жамоат хайрия жамғармасига тушаётган маблағлар миқдори ортиб бормоқда.\nКўзи ожиз талабалар таҳсил олишлари учун ўзлари ҳам худди шундай ногиронликка эга бўлган Брайл бўйича мутахассислар зарур. Карлар ва заиф эшитувчи одамлар учун эса — диний билимлардан яхшигина хабардор бўлган ва диний мавзуларни чуқур англаб етган имо-ишоралар тили таржимони ёки яхшиси заиф эшитувчи мутахассислар бўлиши лозим. Ногиронлар аравалари фойдаланувчилари ва таянч-ҳаракат аппарати бузилишлари бўлган шахслар учун эса мадраса ва олий диний муассасаларда қўшимча жисмоний муҳит яратилиши зарур.\nБошқача қилиб айтганча, турли даражадаги ислом таълим муассасалари учун Даврон Зиёмедов ва Гўзал Ботиров сингари кўриш бўйича ногиронлиги бўлган одамлар билан ишлаш кўникмасига эга ногиронлиги бўлган бўлғуси исломшунослар ўта зарур. Чунки улар ислом ва дунё тамаддунига ўзларининг беқиёс улушларини қўшган аждодларимизнинг бой маданий ва диний меросини ўрганишни хоҳловчи ногиронлиги бўлган ёшларнинг навбатдаги гуруҳини етиштириб чиқариши мумкин бўлган кадрларга айланишлари мумкин. Зеро, Тошкент ислом институтига номи берилган ўрта асрлар олими ал Бухорийга ҳам кўз нурининг заифлашгани мадрасада таълим олишида ҳеч қандай тўсқинлик яратмаган.\nЮқорида санаб ўтилган омиллардан келиб чиққан ҳолда биз ногиронлиги бўлган абитуриентлар учун ислом таълим муассасаларида ижобий дискриминация чораларини кўриш мақсадга мувофиқ бўлади ва ўзини тўлиқ оқлайди, деган фикрни илгари сурамиз. Бунинг учун Ўзбекистон Мусулмонлари идораси ногиронлиги бўлган абитуриентларни қўллаб-қувватлаш бўйича давлат сиёсатини амалга ошириш йўлидан бориши ҳамда ўз таълим муассасаларида «Вақф» жамғармасининг молиявий ёрдамида ҳеч бўлмаса битта грант асосидаги ўринни қўшимча квота сифатида очишини тавсия қиламиз.\nҲеч қачон унутмаслик лозимки, Аллоҳнинг Элчиси (саллоллоҳу алайҳи ва саллам) Мадинадан сафарга чиқар экан, одатда кўзи ожиз туғилган Абдуллоҳ ибн Умму Мактумни шаҳарга ноиб сифатида қолдириб кетар эди. Бу ҳол Пайғамбаримизнинг Абдуллоҳ ибн Умму Мактумга юксак ҳурматлари ифодаси эди.\nМуаллифлар фикри таҳририят нуқтаи назарига мос келмаслиги мумкин.\nДилмурод Юсупов — Сассекс университети (Буюк Британия) Ривожланиш муаммоларини ўрганиш институти докторанти, «Буюк келажак» экспертлар кенгаши аъзоси.\nУлуғбек Маматхонов — Ўзбекистон Кўрлар жамияти Марказий бошқармаси ташкилий-ижтимоий бўлим етакчи мутахассиси.\nПред. Тошкентда Кореянинг Шинхан университети филиали ташкил этилади\nСледующая Афғонистонда ЭУЛдаги портлаш Ўзбекистондан энергия етказиб беришни қисқартирди\nФарғона — Олмаота йўналишида мунтазам автобус қатнови йўлга қўйилади\nМиллий гвардия ва АҚШ ҚК Марказий қўмондонлиги Фориш полигонида қўшма машқлар ўтказди\nКалверт-Льюин “Эвертон” билан шартномасини узайтирди\nЕЛ. Навбатдаги учрашув коронавирус туфайли бекор қилинди\nИспания кубоги финал бошқа муддатга кўчирилди


Инсоннинг ҳайрат оламига ғарқ бўлиб руҳоний ҳузур завқини туйиши, кўнгил оламининг турфа сиру синоатларини кашф этиши маърифат туфайлидир. Маърифат эса инсонни малак хайлидан сарафроз этган сўз (калом)да мужассам. Сўз сабабияти ила инсон соҳиби маърифат мартабасига эришади. Шу боис ҳам мумтоз адабиётимизда сўз маърифатга ва айни чоғда маърифат сўзга айланган. Бунинг ёрқин далилини Мир Алишер Навоий шеъриятида кўриш мумкин.\nМаърифий ҳақиқатдан сабоқ бермайдиган шеър — сўник шеър. Навоий таъбири билан айтганда, "...худ асру беҳуда заҳмат ва зойиъ машаққат тортилғон" бундай шеър на кўнгилни завқлантиради ва на тафаккурга озиқ бўла олади. Мутафаккир шоир эса шеърнинг маърифий жиҳатини доим биринчи ўринга қўйган ва девон тартиб бериш анъанасига янгилик сифатида махсус маърифий характердаги ғазаллардан ташқари ҳар бир ғазалда "бирор-иккирор насиҳаторо ва мавъизатосо байт" киритганини эътироф этган. Шундан келиб чиқиб айтиш мумкинки, Навоий шеърияти — маърифий шеърият. У ҳайрат ва завқ, кашф ва илҳом самараси. Унда бори ҳикмат — одам ва олам ҳақиқати мужассам. Бу ҳақиқат эса улуғ шоирнинг рамзу ишоратлари, бадиий тимсоллари воситасида юксак маҳорат билан куйланган. Улар билан танишар эканмиз, шоирнинг чин маънодаги орифлигига иқрор бўламиз.\nУлуғ шоир шеърларидаги орифона туйғу ва тасвирларни тўғри англашда дастлаб лирик қаҳрамон — ориф характерига хос белгиларга эътибор қаратмоқ керак. Ориф — билгувчи, воқиф, ошно, танигувчи, англайдиган, тушунчалари мукаммал ирфон соҳиби, демак. Мутасаввифлар эътирофича, ориф бирон-бир қавм ёхуд миллатнинг эмас, жаҳоннинг султонидур. У Оллоҳни таниган, билган ва Ҳақ маърифатини мукаммал эгаллаган зот, илоҳий файз одами. Навоий шеъриятида ориф айни шу хислат ва фазилатлар соҳиби сифатида тасвирланади:\nСоқиё, ҳажр хуморидин ўлармен — раҳм эт,\nЧархни зарф қилу улки билурсен мазруф.\nТопса ул зарф ила мазруфни хуш сипқоргай,\nУлки орифлиғ ила даҳрда бўлғай маъруф.\nДаҳрда орифлик ила танилмоқ истаган киши чарх — дунё қадаҳидаги ҳажр хумори — машаққатни хуш сипқормоғи лозим. Яъни, дунё — турфа синовлар (меҳр ва қаҳр, роҳат ва азоб) майдони. Ҳақиқий ориф эса шодликлардан маст бўлиб, қайғудан ҳасратга тушмайди. Бундай киши "Меҳринг-да хуш, қаҳринг-да хуш, Оллоҳим", дея Ҳақдан келадиган ҳар қандай қисматни ризолик билан қабул қилади. Ҳаққа таслимият орифнинг маъруфлигини таъминлайди. Бошқачароқ айтганда, дунёда Ҳақнинг кўрсатмаларини руҳий озиқ билган кишигина маъруф — таниқли бўлади.\nНавоийнинг ошиқона ғазалларида ишқ тавсифи ошиқнинг ҳажр изтироблари, заиф, хаста, бемор, ночор ҳолини тасвирлаш билан ёритилса, орифона ғазалларда эса ишқ таърифи мутлақ бошқача — ўзига хос рамзу ишоратлар билан берилади. Бундай ғазалларда шоирнинг поэтик мақсади май, қадаҳ, соқий, харобот, дайр пири, тарсо, зуннор, бут, санам каби ўнлаб тимсолларнинг моҳиятини билиш орқали аёнлашади.\n"Ориф мушоҳадага бериларкан, ёлғиз Аллоҳнинг ҳаёти, илм, ирода, қудрат, камол сингари сифатларини билиш билан чекланмайди, балки бутун борлиқ — коинот ва инсонийлик сирларидан ҳам огоҳликка эришади". Худди шундай ориф мартабасидаги "лирик мен" (кўнгил) ҳам топган файзу ганжининг зуҳурини инсонда, табиатда, борлиқдаги ҳар бир нарсада кўради. У мана шундан завқ олади, шу туфайли шавққа тўлади. Fазалда бутун борлиқ: ер-кўк, фано ва бақо, ҳаёт ва инсон, ишқ ва ошиқлик, Ҳақ ва имон мушоҳадасига банд ориф ўз кўнгли билан мулоқот айлайди. Лирик қаҳрамон кўнгилга мурожаат қилиш орқали инсонга дунёнинг ўткинчилиги ва барча нарса лаҳзада барбод бўлишини уқтирар экан, уни тўрт унсур (тупроқ, сув, ҳаво ва олов)лик бандидан қутулиб, ўзлигини топишга ундайди. Унинг эътирофича, кўнгилнинг Ҳақ зикри билан қувватланиши, май — илоҳий ишқ шавқига тўлиши — бу йўлнинг пояси. Бу йўл ниҳоясида кўнгил нур чашмасига айланади, бирлик завқидан сармаст бўлади, "дунёву уқбодин кечиб", ўз ҳақиқатига юз буради.\nХуллас, Алишер Навоий шеъриятида орифона ғазаллар алоҳида ўрин тутади. Уларда лирик қаҳрамон — ориф ўзига хос характерга эгалиги билан ажралиб туради. Бундай ғазалларда кўпинча лирик қаҳрамон ва шоир шахси бирлашиб кетгани, лирик қаҳрамон — ориф мушоҳадалари, аслида, улуғ шоирнинг орифона қарашларини ифодалаётгани шубҳасиз. Шу боис ориф образини ўрганиш Алишер Навоий шахсияти ва дунёқарашини чуқурроқ ўрганиш ва маълум илмий хулосаларга келиш имконини беради.


Норвегияда коронавирусга қарши Pfizer ваксинаси билан эмланган икки киши вафот этди. — Sof.uz\nЖАҲОН 101,548,107 73,457,881 2,187,034\nНорвегияда коронавирусга қарши Pfizer ваксинаси билан эмланган икки киши вафот этди.\n6.01 14:12 122 Тиббиёт\nНорвегияда Американинг Pfizer компанияси ва унинг Германиядаги шериги BioNTech томонидан ишлаб чиқилган коронавирусга қарши ваксина билан эмланган икки киши вафот этди, деб ёзади “РБК”.\nНорвегия дори воситалари агентлиги маълумотларига кўра, иккала қурбон ҳам қариялар уйларидан бирида яшаган. “5-январ, сешанба куни биз ваксинасиядан кейин бир неча кун ўтиб юз берган ўлимлар ҳақида иккита хабар олдик”, — дейилади хабарда.\nМуассасада маълум қилишларича, мутахассислар ўлимга ваксина сабаб бўлганлиги ёки уларнинг эмлашдан кейин вафот этиши тасодиф эканлиги юзасидан текширув олиб бориши керак.\nАгентлик қайд этишича, айни пайтда Норвегияда жиддий касалликлари бўлган энг заиф ва касалликка чалинувчан одамлар эмланмоқда.\nPfizer ва BioNTech ваксинасидан фойдаланган ҳолда эмлаш Норвегияда 27-декабр куни бошланган эди. Мамлакатда энг биринчи бўлиб Ослодаги қариялар уйида яшовчилар эмланган эди. Агентлик маълумотларига қараганда, Норвегиядаги қариялар уйларида ҳафтасига қарийб 400 киши вафот этмоқда. Бу рақам қариялар уйларида яшовчилар эмланганидан кейин ўзгариш-ўзгармаслиги устидан кузатув олиб борилмоқда.\nЭслатиб ўтамиз, Португалияда шифокор Сония Асеведо Pfizer ва BioNTech томонидан ишлаб чиқарилган COVID-19 касаллигига қарши ваксинаси билан эмланганидан сўнг тўсатдан вафот этган эди.\n25.01 22:11 3067\nКеча, 22:41 2636\n26.01 23:21 1964\n25.01 19:25 1517\nКеча, 21:38 1135\n18:07 210 Ўзбекистон\nБугун, 17:25 202 Жамият\nБугун, 17:19 51 Ўзбекистон\nБугун, 15:41 21 Тиббиёт\nБугун, 15:06 266 Ўзбекистон\nБугун, 13:34 190 Жаҳон


09 Ôåâðàëü 2018 20:42 3322\nДунё боксининг юраги яна саккиз соатдан кейин, Тошкент вақти билан эрталаб соат 6:30 да Куба пойтахти Гаванадаги «Coliseo Ciudad Deportiva» спорт мажмуасида уришга бошлайди. “Uzbek Tigers” жамоасимиз, Бутунжаҳон бокс серияси VIII мавсумидаги илк учрашувида “Cuba Domadores” боксчиларига қарши рингга чиқади.\nБу беллашув шуниси билан диққатга сазоворки, кубалик асосий юлдузларга қарши Ўзбек боксининг ёш иқтидорлари курашишади. Терма жамоамиз мураббийлари ҳали 20 ёшни қаршилаб улгурмаган Худойназар Файзов, Шунқор Абдурасулов, Мадиёр Саидраҳимовларни катта жангга ташлашмоқда. Темир оловда тобланади деганлари шу-да. Ҳали Худо хоҳласа, Токио-2020 Олимпиадасида Тошкентдаги Осиё чемпионати натижасини такрорлаб, бошқаларга олтин бермайдиганга ўхшаймиз, ҳар вазнда бир нечтадан кучли боксчи етишмоқда.\nЭнди, Кубага қайтсак.\nДемак, дастлабки беллашувда 52 кг вазнда рақибимиз Йосвани Вейтия, 26 ёшда, Жаҳон чемпионатларида кумуш ва бронза медаллар эгаси, 2014 йилги Марказий Америка ва Кариб ҳавзаси чемпионати ғолиби.\nБу боксчига қарши мураббийларимиз 18 ёшли Худойназар Файзовни жангга чиқаришмоқда. Ўзбекистон чемпиони, яқинда бўлиб ўтган India Open халқаро турнири ғолиби Файзов ёш бўлишига қарамай, мураббийлар ишончини қозонди.\n60 кг вазнда рингга чиқадиган Шунқор Абдурасуловга бироз қийин бўлиши табиий. Рақиб – 27 ёшли Ласаро Хорхе Альварес Эстрада, уч карра жаҳон чемпиони! Айнан Эстрада, 2013 йилги Олмаотада жаҳон чемпионати нимчорак финалида Фазлиддин Ғоибназаровни, 2015 йили Дохада бўлган жаҳон чемпионати ярим финалида Элнур Абдураимовни енгиб, олтин медал учун курашлардан чиқарганди. Шунқорнинг ютуғи, рингда ўзини жуда яхши маънода ўта“наглый” тутиши, юракдан Худо берган. 2016 йилги ёшлар ўртасида жаҳон чемпионати бронза медали соҳиби Абдурасулов, ўтган йили ноябрда Санкт-Петербург шаҳрида бўлиб ўтган анъанавий “Санкт-Петербург Губернатори кубоги” турнирида ғолиб бўлди, ортидан Термизда Ўзбекистон чемпионати олтин медалини қўлга киритди.\n69 кгда эса янада қизиқарли баҳс кутилмоқда. Ўтган 2017 йилда Актауда халқаро нуфузли турнирнинг ҳамда Термизда Ўзбекистон биринчилигининг олтин медалларини қўлга киритган Маҳмуд Ғоипов, Олимпиада ва жаҳон чемпиони Роньель Иглесиас Сотолонгога қарши рингга чиқади. Рақиб жуда хавфли, бироқ Маҳмуднинг ютуғи – ўртадаги ёш фарқи. Кубалик боксчи Ғоиповдан 9 ёш катта. Бу жиҳат, айни кучга тўлган Маҳмуд Ғоибов Иглесиасни чарчатиб енгишига йўл очади.\n81 кг вазндаги беллашув энг қийини. Хулио Сесар ла Крус, Рио 2016 Олимпиада чемпиони, 4 карра (!) жаҳон чемпиони бу боксчини ҳаммамиз яхши биламиз. Ғолиблигини доим аскар саломи билан қутлайдиган ла Крус, Мадиёр Саидраҳимов учун жуда оғир тўсиқ бўлиши аниқ. Аммо Мадиёрнинг муттасил ҳужумлардан тузилган бокс услуби кубалик юлдуз учун кутилмаган ҳолат бўлиши, эсанкиратиб қўйишини тахмин қилса бўлади...\n+91 кг вазндаги беллашувнинг натижаси олдиндан аниқ. 28 ёшли Жозе Лардуэт Гомеcнинг Баҳодир Жалолов қаршисида ғалаба қозониш эҳтимоли йўқ деса ҳам бўлади. Аммо бунинг учун ҳисоб 2:2 бўлиши керак... Агар учрашув тақдири ҳал бўлиб улгурган бўлса, ҳиссиётсиз бу курашда ҳар қандай натижани кутса бўлади. Лекин, ҳаммаси ҳал бўлиб бўлган бўлса, бу беллашув натижасининг нима бўлгани кимга қизиқ?!\nНа Русском 08.08.2020 261\nМаданият 05.08.2020 463\nБизнес 04.08.2020 655\nТаҳлилий 03.08.2020 467\nЖамият 30.07.2020 320\nЖамият 24.07.2020 355\nЖамият 24.07.2020 413\nЖамият 22.07.2020 644\nIn English 20.07.2020 390\nЖамият 20.07.2020 457\nНаманган вилояти маданий мероси 06.08.2019 3458\nНаманган вилояти маданий мероси 06.06.2019 9874\nНаманган вилояти маданий мероси 01.06.2019 29159\nНаманган вилояти маданий мероси 01.11.2018 28485\nНаманган вилояти маданий мероси 23.10.2018 68252\nНаманган вилояти маданий мероси 19.10.2018 37884\nНаманган вилояти маданий мероси 17.10.2018 51087


КУН ТАРТИБИДА — АРХИВ ИШИ - Ўзбекистон овози газетаси\nКУН ТАРТИБИДА — АРХИВ ИШИ\n«Ўзархив» агентлиги томонидан «Миллий архив фондининг нодавлат сегментини ривожлантиришнинг долзарб масалалари»га бағишланган матбуот анжумани ташкил этилди.\nУнда Миллий архив фондининг давлатга тегишли бўлмаган қисмини бойитиб бориш, уларни тизимли асосда жамлаш, ҳисобини олиб бориш, сақлаш ҳамда фойдаланишни ташкил этиш масалалари муҳокама этилди. Шу билан бирга, республикада давлат архивлари тармоғига кирмайдиган, лекин қонунчиликка мувофиқ тарзда нодавлат архивлари сифатида қайта ташкил этилиши лозим бўлган архивлар фаолиятига ҳам алоҳида эътибор қаратилди.\nБугунги кунда республика бўйича архив муассасаларида жами 37 700 дан ортиқ фонд мавжуд бўлиб, уларнинг таркибидаги ҳужжатлар сони 8,6 миллион сақлов бирлигини ташкил этади. Шундан Миллий архив фондининг нодавлат қисми 473 500 дан ортиқ сақлов бирлигига тўғри келади. Архив муассасаларидаги 5886 шахсий фондда 374907 сақлов бирлигидаги ҳужжатлар мавжуд.\n«Архив иши тўғрисида»ги Қонуннинг қабул қилиниши республика архив муассасалари фаолиятида ижобий ўзгаришларга асос бўлди. Қонунда Миллий архив фонди тушунчаси ва уни архив ҳужжатлари билан мунтазам равишда тўлдириб боришни таъминлаш борасида янги тартиблар киритилди.\nҚонунга кўра, Ўзбекистон Республикаси Миллий архив фонди давлатга тегишли ва давлатга тегишли бўлмаган қисмлардан ташкил топган бўлиб, унга киритилган архив ҳужжатлари халқимиз маданий меросининг ажралмас қисмидир ва уларнинг сақлов муддати чекланмаган, яъни доимий сақланади. Нодавлат корхоналар, муассасалар ва ташкилотлар фаолияти натижасида яратилган архив ҳужжатлари, шунингдек, жисмоний шахсларнинг шахсий архив ҳужжатлари Миллий архив фондининг давлатга тегишли бўлмаган қисмини ташкил этади.\nАлоҳида қайд этиб ўтиш жоизки, агар фуқаро томонидан давлат архивига топширилаётган ҳужжатлар тарихий, маънавий, илмий ва маданий аҳамиятга эга бўлса, бу ҳужжатлар шахсий фонд сифатида расмийлаштирилади ҳамда сақлов билан боғлиқ тўлов олинмайди. Ўта қимматли ёки ноёб ҳужжат топширилган ҳолларда, аксинча, архив фуқародан уни давлат томонидан белгиланган нархда сотиб олиши ҳам мумкин. Нодавлат архив фондининг ҳужжатлари, шу жумладан, жисмоний шахсларнинг хусусий мулки сифатида сақланаётган архивлари юридик ва жисмоний шахсларнинг фойдаланиши учун фонд эгаларининг розилиги билан берилиши мумкин.\nМатбуот анжуманида архив ишига оид бошқа маълумотлар ҳам берилди.


Хориждаги 23 нафар ўзбекистонликда коронавирус аниқланган - xabar.uz\n07.04.2020 15:46 0 2646\nАйни вақтда Ўзбекистонда коронавирусга чалиниш ҳолатлари 500 дан ошди.\nМавжуд маълумотларга кўра, Австрия (1), Арманистон (1), АҚШ (10), БАА (1), Корея Республикаси (1), Покистон (5), Россия (1), Таиланд (1), Қозоғистонда (2) бўлиб турган 23 нафар фуқароларимизда ушбу касаллик аниқланган, улардан 3 нафари вафот этган. Дипломатик ваколатхоналар ушбу фуқароларимиз ва уларнинг яқинлари билан доимий алоқада бўлиб турибди ва зарур консуллик-ҳуқуқий ёрдам кўрсатмоқда.\nТИВ хориждаги барча фуқароларимиздан коронавирус тарқалишига қарши курашиш бўйича маҳаллий ҳокимият талабларига тўлиқ риоя этиш, жамоавий тадбирларда қатнашмаслик, гавжум жойларга ташриф буюрмаслик ва барча эҳтиёт чораларини кўришни қатъий сўраган.\nШунингдек, вазирлик тизими ходимлари ва мамлакатимизнинг хориждаги барча дипломатик ваколатхоналари «Ўзбекистон меҳр-шафқат ва саломатлик» жамоат фондига иш ҳақларининг бир қисмини беғараз ёрдам тариқасида ўтказганлар.\nТашқи ишлар вазирлиги хориж коронавирус


Қозоғистон Республикаси Таълим ва фан вазири: «Масофадан ўқитиш Қозоғистонда 4 йўналишда олиб борилади» | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистон Республикаси Таълим ва фан вазирлиги 80 мингта компьютер сотиб олиш ва мамлакат ўқувчиларига тарқатишни режалаштирмоқда. Марказий коммуникациялар хизматида бўлиб ўтган брифингда вазир Асхат Айтмағамбетов шуни маълум қилди. Бундан ташқари, карантин даврида мактабдаги техника воситалари ҳам ўқувчи ва ўқитувчиларга вақтинча фойдаланишга берилади. Вазирнинг айтишича, Қозоғистонда масофадан ўқитиш 4 йўналишда амалга оширилади. Бунда телеканаллардан ҳам, радио орқали дарслар беришдан ҳам фойдаланилади. Вазирнинг фикрича, электрон почта ва интернет-платформалар ҳам бу ишда фойдали бўлади.\n- Биз ҳозир бир қанча интернет-майдончаларни ишга тушириш ниятидамиз, улардан баъзиларини йўқдан оёққа қўйишга тўғри келди. Шу билан бирга уларнинг бир қанча ишга тайёр бўлди дея оламиз. Улар орқали дарслар олиб борилади. Шунингдек, жаҳондаги барча мамлакатлар фойдаланаётган интернет-майдончалар ҳам бор. Улардан мутлақо бепул фойдаланиш мумкин. Шу кунларда рақамли тизимлар ишга туширилаяпти. 6 апрелгача интернет-майдончалар тўла ишга тушади.\nАсхатаАйтмағамбетовнинг айтишича, ўқувчилари сони 80 дан оз бўлган кам комплектли қишлоқ мактабларидагина анъанавий таълим формати сақлаб қолинади. Уларда дарслар икки сменада ўтади, дарс давомийлиги 30 минутни ташкил қилади. Аммо бу масала юзасидан ҳали аниқ қарор қабул қилинганича йўқ.


Ҳабиб Роналдуга «ақлли маслаҳат» берди - xabar.uz\n13.12.2019 14:28 0 4754\nАралаш жанг устаси Ҳабиб Нурмагомедов футбол юлдузи, «Ювентус» ҳужумчиси Криштиану Роналдуга маслаҳат берди, деб ёзмоқда «Argumenti.ru».\nМаслаҳат мазмуни шундан иборатки, обрўнинг борида спортдан кетиш керак.\nҲабиб Криштиану билан анчадан бери дўст, у тўққиз йил тўп сурган «Реал Мадрид»га ишқибозлик қилади. Нурмагомедовнинг фикрича, қайси спорт тури бўлишидан қатъи назар, вақтида кетган маъқул.\n«Унга ва ўзимга маслаҳатим — вақтида йиғиштириш керак», — деди Нурмагомедов. Айтишича, унинг ўзи ажойиб формада.\nЭслатиб ўтамиз, илгари Ҳабиб Нурмагомедов спортдаги фаолиятини яна иккита жангдан кейин бас қилишини маълум қилганди.\nКриштиану Роналду Ҳабиб Нурмагомедов


Қачон катта бўласан, қишлоқ? | behzodfazliddin.uz\nҚишлоқ деганда, одатда, соддалик, тўғрилик, ҳалоллик ва одамийлик каби гўзал фазилатлар ёдга тушади. Ҳарҳолда, қишлоқ одамлари тасаввуримизда шундай муҳрланиб қолган. Борган сари анқонинг уруғига айланаётган оқибат илдизларини ҳам, асосан, қишлоқ кишиларига нисбат берамиз.\nАдашдим, чоғи. Бугунги қишлоқлар бошқачароққа ўхшайди…\nКейинги пайтлари қишлоққа борсам, юрагим эзиладиган бўлиб қолган. Кенгликлар бағрида ҳам яйраб нафас ололмайман, ичим сиқилади. Гап фақат турмуш шароити ёки моддий аҳволда эмас. Одамлар ўзгарган, жуда бошқача бўлиб қолган. Бир қарашда ҳали ҳам ўша-ўша: бойлар дунё орттириш ташвишида, аҳволи мундайроқлар бир амаллаб кун ўтказиш пайида. Ҳою ҳаваслар, ҳакалак отиб бораётган нафсоний истаклар… Аксарият кишилар на бу, на у дунёси учун – фойдасиз ишлар билан андармонга ўхшайди: ўлардай тер тўкиб ишлайди-да, топганини бир кунда шамолга совуради. Ичкиликка муккасидан кетган кўча кишилари ҳақида гапирмаса ҳам бўлар…\nОдамлар нуқул бозордан гапиради. Тўйларга янги-янги “урф одат”лар қўшилган. “Жуда бошқача тўй бўлди-да” оғзининг суви қочади сочларига оқ оралаган онахоннинг. Кейин билсам, “бошқача” тўйга бир эмас, икки эмас, бешта “артист” – яллачи келганмиш. Ажаб, бугунги қишлоқ кексалари ҳам данғир-дунғурга ҳавасманд. Улар ҳам гумбурлатиб, эл кўзи учун тўй бериш иштиёқида.\nҚўшнининг қўшни билан деярли иши йўқ, бўлса ҳам, “иш юзасидан” иши бор. Маҳаллада бирон ноқобил чиқса, кавушини тўғрилаб қўядиган оқсоқолларнинг бугун ўз набирасига сўзи ўтадими, йўқми… Ерлар, уй жойлар кенгайган, кўнгиллар кичрайган. “Нексия”лар кўпайган, беғараз хизматчилар камайган.\nҲа, “очилиб” бораётир қишлоқлар… Авваллари, Худо кўрсатмасин, “севишганлар” ота-онаси розилигини олмай, оқ фотиҳасиз “қочиб” кетадиган бўлса, бу бутун қишлоқ учун катта иснод саналарди. “Енгилтак”ларнинг яқин қариндошларига барча олақараш қилар, юзи шувут эди уларнинг. Яхши эслайман, ўқувчилик пайтларимиз ҳали мактабни битирмаган қиз “ошиғи” билан қочиб кетганида катта йиғилиш бўлган, жуда қаттиқ гаплар айтилган, шундан кейин шўх-шаддод йигит-қизларнинг юриш-туришида кескин ўзгариш кузатилганди. Ҳозир-чи? Энди бўй етган баъзи қизу йигитларнинг тўйдан олдинги “висол оқшоми”га кўникиб боряптими қишлоқ аҳли?\nЯна хаёлан яқин ўтмишга қайтаман. Илгарилари ҳамқишлоқлар орасида энг юпун одамнинг ҳам юз-кўзида ҳаловат, хотиржамлик аломатлари сезилар, қаноат ҳисси бор эди. Бугунги қишлоқликлар шошгани-шошган. Афсуски, айтиб ўтилганидек, улар икки дунёси учун ҳам фойдасиз “амал”лар билан банддай кўринади.\nБулар дийдираб турган қишлоқ қиёфасига боқиб, неча йиллар олдин хаёлдан ўтган узуқ-юлуқ мулоҳазалар. Афсуски, аҳвол ҳали ҳам ўшандай.\nНазаримда, бугунги қишлоқ содда ва ғўр, устига устак, илмсиз, бўш-баёвлиги туфайли ҳеч иши ўнгланмаётган, шу ҳолида ўзини ҳам, ён-атрофдагиларни ҳам қийнаб юборган ношуд болага ўхшайди.\nОшириб юбормадимми? Менимча, йўқ. Болалик хотираларимга муҳрланиб қолган ўша файзли қишлоқ ва унинг ҳусни бўлган кенгфеъл, содда ва мурувватли одамларни қўмсайман. Бугун қишлоқда туриб қишлоқни соғиндим. Эҳтимол, сиз томонларда аҳвол бошқачароқдир…\nP.S. Буларни бир биродаримизнинг тилидан ёздим. Сизнинг фикрларингиз бошқача бўлиши табиий. Хулосани ўзингизга қолдираман. Лекин яна бир оғиз гап: шукрки, орамизда меҳр-оқибат, самимийлик каби гўзал инсоний фазилатлар ҳеч қачон ўлмаслигини эслатиб турадиган ҳалол, меҳнаткаш, имонли қишлоқ кишилари кўп. Балки, шу сабаб ҳали ҳам қишлоққа талпинармиз…\nЎқишлар сони: 1 392\nНаписал: Sayt muallifi // Кайфият, Муаллифдан, Оғриқлар, Қайдлар // Октябрь 25, 2018\n← Алишер Навоий: “Нафсингға хилоф айлаким, тинғайсен…” Ўзгараверамиз, ўзгараверамиз… →\nОдин комментарий на “Қачон катта бўласан, қишлоқ?”\nTo’g'ri yozibsiz. Meni ham o’ylantirgan gaplar\nДобавить комментарий для zahro Отменить ответ\nАбдулла Орипов. «Танланган асарлар»дан шеърлар - 6 349 марта ўқилган\n-30+: Ўттиз йил нари-берисида - 5 216 марта ўқилган\nБир монолог, икки қўшиқ можароси - 3 837 марта ўқилган


8 март аслида қандай байрам? Исломда бу кунни нишонлаш мумкинми? - EFFECT.UZ\n. 21:30 | 08.03.2021\nБугун, 8 март куни халқаро хотин-қизларнинг байрами деб эълон қилинган. Хўш, аслида бу қандай байрам ва уни Исломда нишонлашга рухсат борми? Шу каби саволларга жавоб бериш мақсадида қуйидаги мақолани эълон қилишни жоиз деб топдик.\nАёлни ҳурмат қилмайдиганлар ўқимасин!\nИнсон – табиати қизиқ… Баъзан муҳим ва долзарб ишлар турганда, арзимас, майда-чуйда нарсалар билан овора бўлиб, атрофидагилар билан ўзаро баҳслашади, тортишади. Борди-ю, мунозарада ютқазса, қарши томонни айблайди, ҳатто уни динсизга чиқариб қўяди. Бу кеча ёки бугун пайдо бўлиб қолган ҳолат эмас. Бундай ҳолат, айниқса, муқаддас динимизнинг асл моҳиятини чуқур тушунмайдиган ёки бошқаларнинг маънавиятига тобе кишиларда кўпроқ учрайди.\nГапнинг индаллоси… 8 март яқин. Ҳар баҳорда шу бўлар такрор деганларидай, кўклам келиши билан мусулмонлар ўртасида бир мавзу такрорланади: “8 март – Халқаро хотин-қизлар кунини нишонласа бўладими?”\nБайрам қачон пайдо бўлган?\nАввало, ўқувчига тушунарли бўлиши учун ушбу байрам тарихи ҳақида тўхталсак. 8 март 1908 йил биринчи марта Америка Қўшма Штатларида байрам қилинган. 1909 йилдан 1913 йилгача, февраль ойининг охирги якшанбасида нишонланган. Дастлаб байрамнинг қайси куни нишонланиши борасида кўп чалкашликлар бўлган. 1911 йилдан Халқаро хотин-қизлар куни Германия, Австрия, Дания ва Швейцарияда 19 мартда нишонлана бошланган. Кейинчалик 12 май санасида нишонланган. 1914 йилдан 8 март байрам куни сифатида белгиланган.\n8 март байрами ҳақида ҳамма ҳар хил фикрда… Кимлардир уни нишонласа, кимлардир нишонланиши керак эмас, деб ҳисоблашади. Лекин, ҳеч ўйлаб кўрганмизми, аслида оналаримиз, опа-сингилларимизни табриклашимиз, уларни кўнгилларини шод этиб, қадрлашимиз учун 8 мартни кутишимиз шартми? Уларга фақат йилда бир кун, 8 март кунигина эътибор қаратишимиз, ширин сўзлаб, табриклашимиз керакми? Улар учун ҳар бир кунни 8 март байрамидек завқли ва чиройли кунга айлантиришимиз шарт эмасми?!\nШу ўринда бир мулоҳаза. Баъзи мўмин-мусулмонлар ҳам 8 мартни байрам қилиш динимизда йўқ, дейишади. Лекин муҳтарама аёлни эъзозлаш, унга ҳурмат кўрсатиш – динимиз амри, Парвардигори оламнинг фармони, Расулуллоҳ саллаллоҳу алайҳи васалламнинг суннатлари экан, нега энди биз айнан 8 март куни хотин-қизларни эъзозламаслигимиз керак экан?!!\n8 март илк тарихи хотин-қизларнинг ҳуқуқлари ҳимоя қилиниб, тенг ҳуқуқлилик талаб этилган. Хўш, аёлларнинг ўзларини ҳам, ҳуқуқларини ҳам улуғлаш биринчи мартта Клара Цеткин томонидан жорий этилганми ёки Қуръони каримда Аллоҳ таоло томонидан ҳукм этилганми? Дастлаб Қуръони карим нозил бўлганми ёки Клара Цеткин шу таклиф билан чиққанми?!\nАллоҳ таоло инсоният наслини давом эттириш учун аёлга оналик имконини берди. Аёл эркак учун таскин, осойишталик ва либос тимсолига айланди. Бу ҳақда Қуръони каримда бундай дейилади: “У сизларни бир жондан яратган ва ором олсин учун ундан жуфтини яратган Зотдир”(Аъроф сураси 189-оят).Бошқа бир оятда эса: “Улар (Аёллар) сизга либосдир, сиз уларга либосдирсиз”(Бақара сураси 187-оят), деб марҳамат қилинган.\nҚуръони каримнинг бир нечта оятларида онани эъзозлашга, унинг ҳаққини адо этишга буюрилган (масалан: Исро сураси 23-24 оятлар, Луқмон сураси 15-оят, Аҳқоф сураси 15-оят). Пайғамбаримиз саллаллоҳу алайҳи васаллам ҳам ҳадисларининг бирида: “Жаннат – оналар оёғи остидадур!”–деб марҳамат қилганлар. Ислом таълимотида оилали аёлнинг зиммасига қатор вазифалар юклатилиши билан баробар, оилада унинг ўз ҳақ-ҳуқуқлари ҳам борлиги айтилган (масалан: Бақара сураси 228-оят).\nАёлларга чиройли муомала қилишда Расулуллоҳ саллаллоҳу алайҳи васаллам бутун инсониятга намуна бўладилар. Аёл номини улуғлаш, унинг шаънини кўтариш, хотин-қизларнинг ҳуқуқини белгилаб беришда нафақат Ислом оламига, балки бутун жамиятга ибратдирлар. У Зотнинг муборак охирги васиятларида бундай машҳур жумлалар бор эди: “Огоҳ бўлинглар, аёлларга яхши муомала қилинглар!..”(Имом Термизий ривоятлари).\n“Мўминларнинг энг имони мукаммали – гўзал хулқлисидир! Сизларнинг энг яхшингиз – ўз аҳли аёлига яхши муносабатда бўладиганингиздир!”, дейилган.\nАбу Умомадан ривоят қилинади: “Набий саллаллоҳу алайҳи васаллам: “Мўмин банда Аллоҳга бўлган имондан сўнг эришган яхши нарса солиҳа аёл бўлиб, унга амр қилса – итоат қилади, қараса – хурсанд қилади, қасам ичса– уни оқлайди ва ғойиб бўлса –ўз нафсида ва молида унга яхшиликда бўлади,”–дер эдилар” (Имом Ибн Можа ривоятлари).\nОлмониялик таниқли олима Аннамарие Шиммелнинг “Жонон менинг жонимда” китобида бундай жумлалар келади: “Ислом жамиятида энг катта ҳурматга лойиқ зот – аёл, она ҳисобланади”.\nИсломда Аллоҳ таолога ибодат қилишдан кейинги биринчи ўринга қўйилган амал силаи раҳм бўлиб, уни энг яқин жигарлардан, яъни оналар, фарзандлар, опа-сингил, амма ва холалардан бошлашга тарғиб этилади. Пайғамбаримиз саллаллоҳу алайҳи васалламнинг “Аёллар –эркакларнинг ажралмас қисмидирлар”, деган ҳадисларига биноан, аёл киши жамиятнинг ажралмас бир бўлаги экан, у ижтимоий ҳаётда ўз мавқеига эга бўлиб, илм олишга, касб-ҳунар қилишга ҳақлидир.\nШикоятини Аллоҳ таоло эшитган аёл\nУмар ибн Хаттоб разияллоҳу анҳу асҳоблар билан масжиддан қайтаётганларида бир аёл йўлларини тўсиб, таъна қила бошлади: “Эй Умар, сени бир вақтлар “Умарча” дейишарди, кейин “Умар” деб аталадиган бўлдинг. Бугун эса сени “мўминлар амири” дейишмоқда. Эй Умар, масъулият бобида Аллоҳдан қўрқ, ким Қиёмат кунидан қўрқса, ўша олис кун унга яқинлашиб қолади, ким ўлимдан қўрқса, ўткинчи нарсалар уни қўрқувга соладиган бўлади”. Ҳамроҳлари Ҳазрат Умарга: “Шу кампирнинг гапига қулоқ солиб ўтирибсизми?”–дейишди. Шунда Ҳазрат Умар: “Бу аёлнинг кимлигини билмайсизларми?У –Авс ибн Сомитнинг хотини Ҳавла бинти Саълаба бўлади. Унинг сўзини Аллоҳ таоло эшитган-у, Умар эшитмасинми?”–дедилар”.\nАёл билан маслаҳатлашинг!\nРасулуллоҳ саллаллоҳу алайҳи васаллам мушкул вақтларда аёллари билан маслаҳатлашганлар. Ҳудайбия сулҳи воқеасида мушриклар билан сулҳ тузилгандан кейин саҳобаларга: “Туринглар, қурбонликларингизни сўйинглар ва сочингизни олинглар”, –дедилар. Ана шу гапларини саҳобаларга уч марта такрорлаб айтсалар ҳам, бирор киши ўрнидан турмади.\nШунда Расулуллоҳ саллаллоҳу алайҳи васаллам завжалари Умму Салама разияллоҳу анҳонинг олдиларига кириб, воқеани айтдилар. Умму Салама разияллоҳу анҳо: “Эй, Аллоҳнинг Расули! Шундоқ қилишларини хоҳлайсизми? Чиқинг-да, улардан бирортасига бирор сўз айтмасдан, қурбонлигингизни сўйинг, соч олувчингизни чақиринг, сочингизни олсин”, –дедилар.\nРасулуллоҳ саллаллоҳу алайҳи васаллам завжалари Умму Салама разияллоҳу анҳо маслаҳат қилганларидек иш тутдилар. Саҳобалар У Зот саллаллоҳу алайҳи васалламни кўриб, қурбонликларини сўйдилар ва сочларини олдириб, У Зотга дарҳол эргашдилар (Имом Бухорий ривоятлари).\nЕр юзида Ислом динини илк қабул қилган инсон айнан аёл (!) киши бўлгани аёлларнинг фахрланишлари учун етарлидир! Бу аёл – Хадича разияллоҳу анҳодирлар.\n1500 га яқин китоб ёзган ҳиндистонлик буюк олим Ашраф Али Таҳонавий “Баёнул Қуръон” деб номланган тафсирни ёзаётган пайт аёли у кишига: “Қафасдаги қушга дон бериб, сўнг мадрасага кетинг”, –деди.\nҲазрат “Баёнул Қуръон” нинг хаёлида аёлининг гапини эсдан чиқариб, мадрасага кетаверибди. У зотнинг шогирдларидан Шафеъ Усмоний айтади:\n“Агар бир одамнинг 1500 та китоб ёзишига кимки шубҳа қиладиган бўлса, унга ўзим кўрганимни айтиб берай: “Мен Таҳонавийнинг қаламини қўли тегмаган ҳолда китобнинг устида айланиб ёзаётганини кўрганман”.\nЎша куни тафсирни давом эттирмоқчи бўлган олимнинг қалами қимирламабди. Ҳарчанд уриниб, уни юргизишга ҳаракат қилмасин, қалам жойида қотиб тураверибди. Шунда Яратганга “Ё Аллоҳим, мен ҳар доим ёзишга ўтирганимда, қалам ўзи ёзишни бошларди, мендан нима гуноҳ содир бўлдики, бугун қаламим ёзмаяпти?”, деб нола қилибди. Шунда уйдан чиқаётганида аёли қушга дон беришни айтгани эсга тушиб, қаламни ташлаганча, уйга югуриб кетибди.\nУйга бориб, қушга дон бериб келганидан сўнггина қалам қимирлаган экан.\nҚалам ёзишни бошлаган жой эса Қуръони каримнинг Нисо сурасидаги “Аёлларингиз билан яхши муомалада бўлинглар!” деган оят экан.\nМодомики шундай экан, Онага, Аёл зотига юксак эҳтиром кўрсатиш –азалий қадриятларимиздан биридир. Соҳибқирон Амир Темурнинг: “Аёлларга имкон қадар илиқ муомалада бўлишга ҳаракат қилдим”, деган ҳикматли сўзи асрлар ошса-да, ўз моҳиятини йўқотмаган. Қадимдан аёлни эъзозлаган давлат гуллаб яшнаган, равнақ топган. Аёлни ардоқлаган оила эса бу дунёнинг жаннатига эришган.\nДинимизда аёлга эътибор нақадар юксак эканини бугун ҳамма эътироф этади. Қуръони каримда ҳам аёлларга эҳтиром кўрсатиш эркаклар зиммасига юкланган, Жаноби Пайғамбаримиз Расулуллоҳ саллаллоҳу алайҳи васаллам ҳам аёлларни эъзозлаган эканлар, наҳотки биз бу ишни бир кунга – 8 мартга хослаб олган бўлсак. Шундай экан, ҳар куни аёлларни эъзозлашимиз, улар учун ҳар кунни “8 март” қилишимиз керак эмасми?!\nОна ўрнин ато тутмас ўғилға,\nКи мумкиндур ўғил бўлмоқ атосиз,\nМасиҳо бирла Марямдин қиёс эт,\nКи имкон йўқтурур бўлмоқ аносиз\nКлара Цеткин исмли аёл 1910 йил Копенгагенда ўтказилган Иккинчи халқаро аёллар конференциясида хотин-қизлар ҳуқуқларини ҳимоя қилиб чиққан бўлса, динимизнинг асосий манбаси Каломуллоҳда 14 асрдан зиёдроқ вақт аввал аёлни эъзозлаш илоҳий амр билан буюрилган.\nҲақиқий бахт эса, аёлни асл маскани – оиласи бағрига, фарзандлари қучоғига, эркакларнинг ардоғига қайтаришда! Унга оналик бахтини, аёл мукаррамлигини ва гўзаллигини, назокатини, ҳаё ва иффатини қайтариб беришда. Шундай экан, аёлни эъзозлаш, улар учун ҳар кунни 8 март қилиш зарур!\nTeglar:8 март тарихи


LSBU нинг Буюк Британиядаги ўрни\nLSBU - бу Буюк Британиядаги энг қадимги ва энг йирик университетлардан бири бўлиб, унда 130 дан ортиқ мамлакатдан талабалар таҳсил олади. 125 йилдан ортиқ вақтдан бери LSBU талабаларга амалий ва замонавий билимларни таклиф қилмоқда, шунингдек ҳозирги вақтда иш берувчилар томонидан меҳнат бозорида талаб қилинадиган кўникмаларни ривожлантиришга ёрдам бериб келмоқда.\n🥇The Times ва The Sunday Times University Guide га кўра LSBU кетма-кет икки йил давомида битирувчиларни иш билан таъминлаш бўйича йилнинг университети деб топилган (2018, 2019).\nБуюк Британияда LSBU деганда тадбиркорлик ва нуфузли компанияларда ишлаш тушунилади. 2016 йили Times Higher Education Awards тадбирида LSBU "Йилнинг тадбиркорлик университети" мукофотини қўлга киритган. Бу мукофот талабаларга, битирувчиларга, ҳодимларга ва маҳаллий жамиятга тадбиркорлик ёндашувларини ишлатган ҳолда кўмаклашиш учун LSBU нинг Research, Enterprise and Innovation жамоасига берилган. Research, Enterprise and Innovation LSBU ни еттита мактабининг академиклари кўмаги билан Clarence Centre for Enterprise and Innovation марказида ташкил этилган.\n👨🏻🏫LSBU ўқитувчилари талабаларга инновацион ўқув дастурларини таклиф қилишади. Барча ходимлар ўзларининг касбий қобилиятларини ва билимларини амалиёт ва таълим назарияси билан уйғунлаштириш орқали кенгайтирадилар. Уларнинг илмий маълумотларига қўшимча ходимлар ҳайратлантирувчи касбий билимларга эга ва шу сабабли кўпинча турли корхоналарга ташқи маслаҳатчи сифатида таклиф қилинадилар. Тўлиқ аккредитациядан ўтган касбий курслар ва мукаммал саноат алоқалари бўйича етакчи университет сифатида LSBU малакаси бутун дунёда тан олинган.\nТЕАМ университети бир йил давомида Буюк Британиянинг етакчи университетларини ўрганиб чиқди, олий ўқув юртларида профессионал маслаҳатчиларни жалб қилди, такрорий сафарлар, чуқур таҳлиллар ва музокаралардан сўнг LSBU ни танлади, ўз навбатида LSBU ҳам бизни синчковлик билан ўрганиб чиқди ва ушбу ҳамкорликка жиддий ёндашди.\nБританиялик ҳамкасбларимиз билан биргаликда биз Ўзбекистонда бундай улкан лойиҳани бошлаганимиздан жуда мамнунмиз, унинг муваффақияти таъсисчиларнинг кўп йиллик амалий тажрибаси ва маҳаллий ҳолатни тушуниши, кучли академик гуруҳ, шунингдек LSBU нинг бир асрдан ошиқ олий таълим тажрибаси билан таъминланади. Буларнинг барчасидан келиб чиқиб, биз мамлакатда энг яхши тадбиркорлик университетини яратамиз деб ишонамиз.\nАгар бизнинг ҳамкоримиз - LSBU ҳақида кўпроқ билишни истасангиз, ТЕАМ университетининг янгиликларини ижтимоий тармоқларда кузатиб боринг. Тез орада яна қизиқарли маълумотлар билан бўлишамиз.


19:33 16.03.2020 (Янгиланган 19:59 16.03.2020)\nШу кунларда Хитой мамлакатда коронавирус эпидемиясининг пик нуқтаси ортда қолганлигини маълум қилган бўлсада, аммо Бутунжаҳон соғлиқни сақлаш ташкилоти коронавирус инфекциясини пандемия деб эълон қилганига ҳам беш кун бўлди.\nНефть нархи кескин тушиб кетгани ва бошқа глобал воқеалар рўй бераётганига қарамай, нафақат дунё ОАВлари, балки ижтимоий тармоқларнинг бош мавзуси коронавирус бўлиб қолмоқда. Аслида, ижтимоий тармоқ фойдаланувчилари муҳокамага арзигулик бирорта мавзуни ҳеч қачон эътибордан четда қолдиришмайди ҳам.\nБутун дунёда катта шов-шувларга сабаб бўлган коронавирус мавзуси facebook нинг ўзбек сегментида ҳазиллар учун баҳона бўлди, дейиш мумкин.\nВаҳимага берилмаслик ҳақида огоҳлантиришлар кўп бўлаётганига қарамай, интернет фойдаланувчилари ҳамма ваҳима фақат Фейсбукда эканлиги, оддий ҳаётда ҳаммаси осуда эканлиги ҳақида ёзиб қолдиришган.\nМисол учун, Иқбол Камилжанов никли фойдаланувчи "Қўқонда вирус йўқ, барака топгурлар! Қўқонда мехр-оқибат, мўмин-мусулмонлар дуоси бордур!", - дея пост қолдирган.\nКоронавирусга чалинган машҳур инсонлар – фото\n"Эй, келган меҳмонни ваҳима қилиб, қўрқитиб юбораяпсизлар. Шу кетишда бўлса, 3 ҳафтагаям бормай, қочиб кетади", - дея ҳазил қилган Нозим Исмоилов никли фойдаланувчи.\nАлбатта, ҳазиллар орасида кишини фикрлашга ундовчи постлар ҳам бор.\nДейлик, Бобур Юлдашев никли фойдаланувчи вазиятдан фойдаланиб, нарх-навони кўтариб юборган сотувчилар ҳақида ўз фикрини ёзиб қолдирган. "Короновирус карантини 2 ёки 3 ҳафтада ўтиб кетади, лекин одамларнинг асл юзи намоён бўлиб қолар экан. Бозорда озроқ нарса сотиб олсангиз, бу сотувчилар менсимаяпти ҳатто. Энди эртага амал курси тегиб, галстук таққанимизда қандай қилиб бундай ноинсоф одамларни ҳимоя қиламиз!? Очарчиликни ҳам инсоният енгиб ўтган, лекин очофатлик ёмон", дея у вақтинчалик синовда виждонни унутмасликка чақирган.\nФойдаланувчилардан яна бири эса, эпидемия вақтида қўл билан кўришмаслик тавсиясига ишора қилган ҳолда "Ҳамма нарсада бир ҳикмат. Зора бош уриштириб кўришиш эсдан чиқиб кетса... Зўр бўларди...", - деган.\nФейсбук фойдаланувчилари орасида ҳатто "коронавирус мавзусини муҳокама қилмайдиган қиз излаётган" ошиқ йигит ҳам топилади.


ҲАР ҚАНДАЙ ОҒИР ВА МУШКУЛ ПАЙТДА ҲАМ ОДАМ ТАСАЛЛИ ТОПА ОЛМОҒИ КЕРАК\n"Эҳтиёж инсонни буюк кашфиётчига айлантиради" деб ёзган эди инглиз ёзувчиси, 1660-1731 йилларда яшаган Даниель Дефо дунёга машҳур "Робинзон Крузо" асарида. Мазкур китоб ҳақида сўз бораркан, рус кино ижодкорлари томонидан маҳорат билан ишланган бадиий фильм дарҳол кўз ўнгимизда гавдаланади. Албатта, кинода китобдаги барча воқеа-ҳодисаларни, айниқса, кечинма-ҳиссиётларни акс эттиришнинг имкони кам, шундай экан, бадиий фильм ҳар қанча юксак маҳорат билан тасвирга муҳрланган бўлмасин, китобдагичалик завқ-ҳайратни бера олмаслиги барчага аён ҳақиқат.\nЯхши биласиз, 1704-1709 йилларда кимсасиз оролда қолиб кетган шотландиялик денгизчи Александр Селькирк ҳаёти асос қилиб олинган асарда Робинзон Крузонинг кимсасиз оролдаги 28 йил 2 ой 12 кунлик ҳаёти давомида кўрган-кечирганлари, яшаш учун кураши ўз аксини топган.\nДастлабки воқеалар отаси ёш Робинзон Крузонинг денгизчи бўлишига қаршилик қилиши тафсилотлари билан бошланиб, аммо у барибир уйини ташлаб, денгиз сафарига йўл олгани билан давом этади. Ўшанда кема ҳалокатга учраган бўлса, кейинги сафар қароқчилар қўлига тушади, бир неча йил асирликда ётади. Кўмак орқали озод бўлгач, Бразилияга бориб, фаолият юритади. Ўша орада Африкага қул савдоси учун отланган кема бўронга учраб, Робинзондан бошқа барча ҳалок бўлади. Номаълум оролда кечажак ташвишлари мавҳум, машаққатли ҳаёт кутиб турганди олдинда Крузони. У бир муддат "ташқари"дан мадад бўлишини кутади, ўзга муҳит, ўзга оламга мослашгиси келмайди, вақт ўтиб эса кўникишга мажбур бўлади. Ва ўз ҳаётини қуришга астойдил киришади...\nХўш, "Робинзон Крузо" бизга нима беради? Кўпчилигимиз қулайликларга бисёр бир давр-шароитда ҳаёт кечирамиз. Биргина суюқ овқат тановул қилишга идиш топилмаслиги ёки оддийгина ана шу рўзғор буюмига эга бўлишдан зиғирча ҳайрат ҳиссини туймаймиз. Кимсасиз оролда ҳаётини "нол"дан бошлаган Робинзон бизга бу ҳаётда курашиб яшашни, турфа синовларда эгилиб-букилиб қолмасликни ўргатиши билан аҳамиятлидир.\nАгар бу асарни ўқимаган бўлсангиз, галда сизни мароқли мутолаа кутиб турибди. Айни ўринда эса бу борадаги қизиқишингизни рағбатлантириш кўйида асардаги эътиборга молик лавҳаларни ҳукмингизга ҳавола этамиз.\nМен отган милтиқнинг овози гумбурлаб эшитилган ҳамоно ҳайвонларнинг фарёд кўтариб ўкиришидан дарё бўйи гўё бир даҳшатхонага айландики, буни тасвирлаб бермоқ қийин. Афтидан, бу ердаги ҳайвонлар милтиқ овозини аввал сира эшитмаган бўлса керак. Шундан сўнг мен кечаси бу ерда дарё бўйига тушиш мумкин эмаслигига тамоман ишондим; аммо кундузи тушиб бўладими, йўқми, бу ҳам ҳали бизга қоронғи; бирор ёввойи одамга емиш бўлишдан кўра арслон ёки йўлбарснинг чангалига тушган яхши, албатта.\nГўр ёқасидан қайтиб келган кишининг шодлик туйғуларини таърифлаб беришга сўз тополмай одам тили лол қолса керак! Мен елиб-югуриб, дикирлаб сакрай бошладим, қулочларимни кенг ёзиб, ҳатто ашула айтиб, ўйинга тушдим. Агар таъбир жоиз бўлса, бутун вужудим омон қолганлигим ҳақидаги фикр-туйғу билан чулғаб олинган эди.\nБунчалик даҳшатли ўлим хавфидан қутулиб омон қолганимга жуда хурсанд бўлдим, аммо қуруқлик ҳам денгиздек хавф-хатарли бўлмоғи мумкин.\n...иккинчи яшикда пул бор экан, буларнинг бир қисми Оврупо пули, яна бир қисми Бразилия пули бўлиб, булар ўттиз олти фунт-стерлингча кумуш ва олтин пул эди.\nБу пулларнинг қадр-қимматига кулгим қистаб кетди.\n- Кераксиз чиқинди, сенинг менга энди нима ҳожатинг бор? - дедим, - ҳозир шу арзимас пичоқлардан биттасига бу олтиннинг ҳаммасини жон деб берар эдим. Энди ортиқча юксан, керагинг йўқ, денгиз тагига йўқ бўлиб кет! Ерда ётган бўлсанг, букилиб олишга ҳам арзимайсан.\nМени гоҳо умидсизлик босарди, мен ёлғизликдан ниҳоятда зерикар эдим. Шу оғир ҳиссиётни енгмоқ учун қўлимга қалам олиб, ёлғизлик ва ғариблигимнинг яхши томонлари ҳам бор-ку, деб ўзимга таскин беришга уриндим.\nҚоғоз саҳифасини иккига буклаб, чап томонига "ёмон", ўнг томонига "яхши" деб ёздим, оқибатда бу ишим мана бундай бўлиб чиқди:\nМен одам қадам босмаган ҳувиллаган бир оролда саргардон бўлиб қолдим, қутулиш учун ҳеч умидим йўқ.\nҲамроҳларим каби денгизга ғарқ бўлиб кетишим ҳам мумкин эдию, аммо тирик қолдим.\nМен инсонлардан айрилиқда қолган бир мискин; одамлар дунёсидан қувғин бўлган бир саҳройиман.\nЛекин шуниси борки, мен очликдан ўлмадим ва бу саҳрода ҳалок бўлиб кетмадим.\nКийимларим оз қолди ва ҳадемай қип-яланғоч қоламан.\nЛекин бу ернинг иқлими иссиқ, кийим-бошсиз ҳам яшаш мумкин.\nОдамлар ёки йиртқич ҳайвонлар даф қилгудек бўлса, мен ўзимни ҳимоя қилолмайман.\nЛекин бу оролда одамлар ҳам, йиртқич ҳайвонлар ҳам йўқ. Даҳшатли йиртқичлар макони бўлган Африка соҳилларида қолиб кетмаганим учун ўзимни бахтиёр биламан.\nБу ерда мен дардлашадиган, менга руҳ ва таскин берадиган ҳеч ким йўқ.\nЛекин турмуш учун керакли ҳамма нарсаларни ғамлаб ва ўз кунимнинг охиригача етадиган озуқаларни йиғиб олганман.\nБу ўй-фикрлар менга зўр мадад бўлди. Ғам чекмаслигим ва умидсизланмаслигим керак, чунки ҳар қандай оғир ва мушкул пайтда ҳам одам тасалли топа олади ва топмоғи керак деб ўйладим.\nЭнди уйимга кириб чиқадиган йўл бор: бу йўлкага махфий эшик қуриб олдим, энди нарвон қўйиб девордан қўрғонга ошиб тушмасдан, шу эшик қурилган ердаги йўлкадан бемалол кириб чиқа бераман. Бу, албатта, менинг учун қулай бўлса ҳам, аммо аввалгидек хавф-хатардан холи эмас эди; аввал уйимнинг чор атрофи қўрғон эди, душманлар ҳужумидан хавф қилмай бемалол ухлай берар эдим; энди бўлса ертўлага кириш ҳеч гап эмас; кирдими - тўғри менинг ёнимга кела беради! Дарвоқе, ҳайронман, ҳеч нимадан қўрқишнинг ҳожати йўқлигига ўша вақтда ақлим етмабди, чунки бу оролда яшай бошлаганимдан буёққа эчкидан катта ҳайвонни учратганим йўқ.\nСувга ҳам, ўтга ҳам чидаш берадиган кува ясашга муваффақ бўлганимга теримга сиғмай суюндим, ростини айтсам, бу каби оддий бир воқеага оламда ҳеч кимса хурсанд бўлмаган бўлса керак.\nБу ишга шунча кўп меҳнат сарф қилдимки, эсласам юрагимга ваҳима тушади. Аммо гап эркинликка чиқмоқ тўғрисида бораркан, ким бор-йўқ кучини сарф қилмайди!\n...қайиқни сувга олиб бориш мумкин эмас экан, демак сувни қайиққа олиб келиш керак.\nҚоронғида диққат билан тикилдим, кўрсам, тўппа-тўғри менга қараб ўқрайиб иккита ёниқ кўз тикилиб турибди: бу кўзлар юлдузга ўхшаб ялтирамоқда, ғорга ташқаридан тушаётган ёруғ бу кўзларда акс бермоқда. Бу кўзлар кимнинг кўзлари - шайтонникими ёки одам кўзими - билолмадим, тўғриси бирор мулоҳазага бормаёқ ғордан чиқиб қочдим.\nБир неча кундан кейин ақл-ҳушим жойига келиб, ўзимни минг марталар аҳмоқ деб койидим.\n"Киши қадами тегмаган оролда йигирма йил яшаган одам шайтондан қўрқмаслиги керак. Ҳақиқатда эса, бу ғорда менинг ўзимдан қўрқинчли нарса йўқ", дедим ўз-ўзимга.\n...аслига қайтариб бўлмайдиган ишга ғам чекмоқ ўринсиздир.\n...маълумки, денгизчилар жуда беғам ва ҳеч маҳал келгусини ўйлаб турмайдиган одамлар бўлишади.\n"Қўрқувни тилга олганингиз нимаси? Ажабо, қўрқмоққа бизнинг нима ҳаддимиз бор? Келажакда ҳолимиз нима кечса ҳам турмушимиз бундан кўра яхши бўлади; бинобарин, биз бу аҳволдан нима қилиб бўлса ҳам, ҳатто ўлиб қутулсак ҳам, шукур қилишимиз керак. Ақалли менинг бу ерда ёлғизликда кечирган кунларимни бир эсланг. Одамлар дунёсидан йигирма етти йил ажралиб яшамоқ осон гапми? Мен ўз озодлигим йўлида жонимни аямаган бир вақтда, наҳотки, сэр, сиз қўрқасиз?"\nКутилмаган бу хушхабарни эшитиб ҳушимдан кетаёздим.\nАхир, мен кўп вақтлардан бери зориқиб кутган озодлигимни аниқ кўрмоқда эдим. Озодлик мана шу ерда, ўз қўлимда! Мени истаган жойга олиб бора биладиган катта кема хизматимга тайёр турибди.\nШу қадар суюниб кетдимки, ҳатто дастлаб капитанга бир оғиз ҳам жавоб қилолмадим, агар капитан мени суяб қолмаганида, ерга йиқилиб тушар эдим.


12 январь,2017, 15:49 644\nОдил Аҳмедов “Гуанжоу Эвергранд”дарвозасини қандай ишғол этди? (видео) 717 17.08.2017\nАҳмедов Сколари жамоасини “қақшатди” 1033 16.08.2017\nАхмедовнинг жамоаси очко йўқотди 484 06.08.2017\nЖавлон Гусейнов: Франция терма жамоаси вакили билан ёнма-ён тўп сурдим 1558 01.08.2017\nЛегионерларимиз. Одил Аҳмедов ўзини кўрсатди. Бироқ... 1073 30.07.2017\nТеглар: Одил Ахмедов Шанхай СИПГ Наш спорт\nЕЧЛ. “Ливерпуль” голлар шоусида “Рома”ни мағлуб этди 1463\nРавшан Ҳайдаров Индонезиядаги халқаро мусобақага кимларни олиб кетди? 1191\n“Бавария” – “Реал”. Тахминий таркиблар (Фото) 1072\n"Барселона" мураббийи истеъфога чиқарилди 1030\nВальверде ёзда 4 нафар футболчини "Барселона"дан ҳайдамоқчи 829\n"Челси"нинг энди "кўзи очилди" 772\nМилнер Неймар ўрнатган ЕЧЛ рекордини такрорлади 698\nСуперлига. "Пахтакор" ўз уйида "Навбаҳор"ни енгди 675


Улуғ Ватан урушининг “айби” нима?\nСаида Маълумотларга кўра, мустақиллик йилларида 1941-45 йиллардаги уруш ҳақида бирорта бадиий фильм ва саҳна асарлари яратилмаган. Собиқ Иттифоқ даврида яратилган кино ва спектакллар эса намойиш этилмаётир.\nБу мавзудаги асарларнинг намойиш этилмаётгани сабаблари ошкора айтилаётгани йўқ. Уруш ҳақидаги фильмлар ва саҳна асарларини кўриб вояга етган катта авлод вакиллари, қолаверса, ёшлар ҳам бу ҳолатга фақат таажжуб билдиряпти, холос.\nКинорежиссёр Шуҳрат Аббосовнинг айтишича, сўнгги йилларда Иккинчи жаҳон уруши ҳақида бадиий фильмлар яратилмаган бўлса-да, бир неча ҳужжатли фильмлар суратга олинган.\n“Собиқ Иттифоқ даврида суратга олинган киноларда ўзбеклар иккинчи даражали қаҳрамонлар сифатида кўрсатиларди. Шунинг учун Ўзбекистон киноижодкорлари уруш ҳақидаги фильмларнинг янги талқини яратиши керак”, - деди Ш.Аббосов.\nТаниқли санъаткорнинг таъкидлашича, уруш йилларида ўзбеклар ҳам жуда катта қаҳрамонликлар кўрсатган. Айнан шулар ҳақида кинофильмлар яратиш лозим. Бу эса келажак авлодларни ватанпарварлик руҳида тарбиялашга ёрдам бўлади.\nЎзбекистонда хизмат кўрсатган санъат арбоби, кинооператор Абдураҳим Исмоиловнинг билдиришича, бир неча йил аввал кинорежиссёр Зулфиқор Мусоқов уруш ҳақида ҳикоя қилувчи “Ватан” фильми сценарийсини “Ўзбеккино” маъмуриятига тақдим этган. Аммо масъул раҳбарлар бу сценарийга хайрихоҳлик кўрсатмаган.\n“Ўз вақтида эътибор берилмагани сабабли бу фильмни суратга олишга кеч киришилди. Шунинг учун уни Ғалабанинг 60 йиллиги арафасида томошабинларга тақдим этишнинг иложи бўлмади”, - деди А.Исмоилов.\nЎзбек миллий академик драма театри ҳам уруш мавзусига алоҳида мавзу сифатида қараётгани йўқ.\nБу ҳақда “Озодлик” мухбирига айтган мазкур театр бош режиссёри Валижон Умаров театрда Ойбек асарлари асосида саҳналаштирилган пьесалар намойиш этилаётгани, уларда уруш йилларидаги воқеалар ҳам акс этганини билдирди.\nШу билан бирга, унинг таъкидлашича, ҳозир Иккинчи жаҳон уруши ҳақида саҳна асарлари ёзилаётгани йўқ. Бу ҳам мазкур тарихий воқелик тўғрисида ҳикоя қилувчи саҳна асарлари яратилмаётганига сабаб бўляпти.


Хитой – Турк душмани « Ўзбекистон Халқ Ҳаракати\nХитой – Турк душмани\n08 December 2020 - 17:21\n«Улар Маҳмуд Кошғарий туркология ва [туркий] фольклорнинг бобоси эканлигини биладилар. Шу маънода, Маҳмуд Кошғарий турк дунёсининг шон-шарафидир», – деди олим Озод Осиё радиосига берган интервьюсида.\n«Маҳмуд Кошғарий ҳайкалининг Хитой ҳукумати томонидан бузиб ташлангани, бу – турк дунёсига, барча туркий халқларга уруш эълон қилишга тенг», – дея қўшимча қилди олим. Иноят туркий диаспорани Пекинга кескин жавоб қайтаришга чорлади.\n«Ўтмишда қирғин жараёнларига қўл урган ҳар қандай ҳукумат – совет ёки фашист ҳукумати бўладими, бирор халқ ва унинг маданиятини барбод қилиш ёки бутунлай йўқ қилиш билан шуғулланган ҳар қандай бошқа тузум бўладими – интеллектуал ҳаётга ҳужумдан иш бошлаган», – деди у.


КЕЧА - СУЙДИРГИ ЭДИ, БУГУН - КУЙДИРГИ...\nҲақиқат таққосларда кўринади, дейишгани рост. Сиз суратда кўраётган ушбу манзаралар Қарши шаҳридаги Алишер Навоий номли маданият ва истироҳат боғи ҳамда "Ватанпарварлар боғи"даги сунъий кўлларнинг кечаги ва бугунги ҳолатлари.\nКечаги манзаралар, сувнинг мавжланиб оқиши, фавворалар, ён-атрофи гулу гулзор, қайиқларда сузиб юрган ёшлар қувончи, гўзал манзаралар киши кўнглини қанча чароғон этса, бугун кўзга ташланиб турган - қуриган, кўлмаклари бижғиб ён-атрофга бадбўй таратаётган, қаровсизлик, хароб бир аҳвол дилни хуфтон этмасдан қолмайди.\nБиласиз, карантин чекловлари сабаб истироҳат боғлари, паркларда сайру саёҳат чекланди. Бу тегишли масъуллар учун издан чиққан ишларни тартибга солиш, қуриган, кўлмакка айланган кўлларни тозалаш, чиқиндиларни чиқариб ташлаш, синган, йиқилган панжараларни ўнглаш, ён-атрофдаги манзарага бир қур кўз югуртириш учун қулай фурсат эди.\nАммо кўриб турибсизки, истироҳат боғлари мутасаддилари "Барибир карантин-ку, паркка ким ҳам келарди" қабилида иш тутиб, барчасини ўз ҳолича қолдирган - "фойда йўқми, иш ҳам йўқ" дегандай...\nБундан ташқари, "Ватанпарварлар боғи"даги сунъий кўл барпо қилинганига ҳали қанча вақт ўтдики, бирданига сув юрмай қолса? (Шу жойда уддабурону тезкор қурувчиларимизнинг маҳорати ҳам кўриниб қолади...)\n"Паркда айланиш бепул" деб ёзиб қўйилгани билан бу ерда тўй-тантаналар чоғи куёвжўралардан енг учида 20-30 минг сўмдан ундиришгани ҳеч кимга сир эмас. Ўша пулларнинг бир қисми кирим қилиниб, уёқ-буёқ бўяб-таъмирлаб қўйилганида ҳам олам гулистон бўларди.\nАлишер Навоий номли маданият ва истироҳат боғида мармар панжаралар устидаги синган "шар"ларни қуриган кўлнинг ўртасига тўплаб қўйишибди, худди бильярд столига "соққа" тахлагандек. Бунинг ўрнига уларни жой-жойига қўйиб, таъмирлаб-тузатиб қўйишса, айни мантиқдан бўлармиди?!\nНима бўлганда ҳам паркларимизни янада яшнатиш ҳам, бундан-да хароб этиш ҳам ўз қўлимизда. Озгина эътибор, меҳнат билан кўп нарса ўзгаради...


Францияда президентга суиқасд уюштирмоқчи бўлган шахс қўлга олинди\n19:03 / 03.07.2017\nФранция полицияси Аржантея шаҳрида (мамлакат шимолидаги Валь-д'Уаз департаменти) истиқомат қилувчи 23 ёшли фуқарони мамлакат президенти Эммануэл Макронга ўлим билан таҳдид қилгани учун қўлга олди. Бу ҳақда Le Parisien хабар тарқатди.\nҚайд этилишича, ушбу шахс 29 июнь куни сайтлардан биридаги ёзишмадан кейин қўлга олинган, у 14 июль куни Бастилиянинг олиниши кунида (французларнинг асосий байрами) Макронга ҳужум қилиш учун Калашников автомати олмоқчи экани ҳақида ёзганди.\nТергов вақтида у миллатчилиги экани маълум бўлди, у Франциядаги озчилик вакилларига ҳам ҳужум қилишни кўзлаганди.\nПрокуратурадагилар ушбу йигитнинг шериклари йўқлигини тасдиқлаган.\nсуиқасд Эммануэл Макрон\nНаманганда ўқитувчи аёл ўзини осиб қўйди\nУэльсда ҳукумат вазири лавозимини йўқотди ва ўзини ўлдирди


1 октябрдан қонунчиликда нималар ўзгаради? - Darakchi\nЖАМИЯТ 28.09.2021, 09:20\nЭкспортни рағбатлантириш агентлиги йиллик экспорт ҳажми $20 миллиондан ошган корхоналарга бир марталик молиявий ресурслар $5 миллионгача миқдорда тақдим этишни бошлайди. Ресурслар экспорт билан боғлиқ савдо операциялари ва экспортолди молиялаштириш кредитлари учун тижорат банклари орқали бир йилгача муддатга тақдим этилади;\nохирги 12 ой давомида $1 миллиондан ортиқ тайёр тўқимачилик маҳсулотларини экспорт қилган корхоналар асосий ва ёрдамчи ишлаб чиқариши учун бутловчи буюмлар, хом-ашё ва материаллар олиб киришда божхона тўловларини тўлаш бўйича фоиз ҳисобланмаган ҳамда уларнинг тўланишини таъминлаш талаб этилмаган ҳолда 120 кунга тўловни кечиктириш (бўлиб-бўлиб тўлаш) имкониятига эга бўлишди;\nюқори сифат ва назорат тизимига эга мамлакатлардан сертификатланган ва декларацияланган асбоб-ускуна, бутловчи қисмлар, хом-ашё, ўлчов воситалари, кимёвий реагентлар, кўтариш мосламалари ва транспорт воситалари импортида миллий сертификат олиш талаби бекор қилинади.\nСудьяларга — давлат бюджетидан қўшимча ҳақ\nёшларнинг "Бизнесга биринчи қадам" стартап ғоялари танловлари ташкил этилади. Ҳар бир туман ва шаҳарда камида уч нафардан ғолибга грантлар берилади. Энг яхши лойиҳаларнинг ҳар бири учун 200 БҲМгача грант маблағлари берилади;\nҳар йили "Болалар ва ёшлар учун энг яхши китоб" танлови ташкил этилади. Муаллифлар — танлов ғолиблари 50 млндан 100 млн сўмгача миқдорда мукофот оладилар.\nАукцион натижалари бўйича пул маблағлари "Электрон онлайн-аукционларни ташкил этиш маркази" ДУКнинг махсус ҳисобрақамида йиғилади ва аукцион ғолиби томонидан объект қабул қилинганлиги тасдиқлангандан сўнг, улар буюртмачи ҳисобрақамига ўтказилади.


Мамаризо Нурмуродов Инфляция даражасини пасайтирмайдиган бўлсак юқори фоизли кредитлардан фойдаланишга мажбур бўламиз 25-11-2021, 08:30 | Zamin.uz\nЎзбекистонда инфляция даражаси пасайтирилмаса, юқори фоизли кредитлардан фойдаланишга тўғри келади. ЎзАнинг хабар беришича, бу ҳақда Марказий банк раиси Мамаризо Нурмуродов Марказий банк бошқарувининг навбатдаги йиғилиши якунларига бағишланган матбуот анжуманида айтиб ўтди.\nЭслатиб ўтамиз, Давлат бюджети тўғрисидаги қонуннинг асосий макроиқтисодий кўрсаткичлар ривожланиш прогнозига кўра, 2021 йилда инфляция даражаси 9—10 фоиз, 2022 йилда 10—11 фоиз, 2023 йилда 7—8 фоиз бўлади. Бу инфляцияни 2022 йилда 8 фоизгача, 2023 йилда эса 5 фоизгача пасайтиришни режалаштирган Марказий банк прогнозларидан фарқ қилади.\n«2023 йилгача республикамизда инфляция даражасини йилига 5 фоизгача тушириш — олдимиздаги асосий вазифа. Шуни таъкидлаш жоиз, бу йилги инфляциянинг шаклланиши кейинги йилга база бўлади. Биздаги ҳисоб-китобларга кўра, пул-кредит соҳасидаги амалга ошириладиган ишларнинг энг асосийси иқтисодиётдаги таркибий ўзгаришлар. Биз 2023 йилга келиб 5 фоизлик инфляцияга эришишда барча чораларни кўрамиз», — дейди Мамаризо Нурмуродов.\nУнинг сўзларига кўра, Марказий банк инфляцияни жиловлашига монопол корхона ва компаниялар мавжудлиги таъсир кўрсатиши мумкин.\n«Хусусий бўладими, давлатники бўладими монопол ташкилотларнинг сақланиб қолиши чора-тадбирларимиз самарадорлигини маълум миқдорда пасайтириши мумкин. Келгуси йилги ва 2023—2024 йилги режалаштирилган пул-кредит сиёсатининг асосий йўналишларидан яна бири тадбиркорларга хориждан маҳсулот олиб келиб сотиш имконини беришдир.\nХориждан маҳсулот олиб келадиган бизнес вакиллари шаклланишига шароит яратиш ҳамда ҳудудларда савдо инфратузилмасини яхшилаш учун аниқ чоралар кўрилмоқда. Амалга оширилаётган ишлар 1—2 йилда ўз самарасини бериб, нарх-навони барқарорлаштиришга имкон яратади.\nЭнг асосийси, инфляция даражасини сезиларли даражада пасайтирмайдиган бўлсак, биз юқори фоизли кредитлардан фойдаланишга мажбур бўламиз», — деган у.\nМарказий банк ҳисоботига кўра, 2021 йилнинг сентябрь ойи якунлари бўйича йиллик инфляция 10,8 фоизни ташкил этиб, базавий сценарий доирасидаги прогноз кўрсаткичларидан бироз юқори шаклланмоқда. 2021 йилда умумий инфляция динамикасини белгилайдиган асосий озиқ-овқат маҳсулотлари нархлари ўзгариши бўлиб, йиллик инфляция даражасига 6,1 фоиз бандлик оширувчи ҳисса қўшди. “Замин” янгиликларини “Одноклассники”да кузатиб боринг\nЯнгиликлар » Иқтисодиёт » Мамаризо Нурмуродов: Инфляция даражасини пасайтирмайдиган бўлсак, юқори фоизли кредитлардан фойдаланишга мажбур бўламиз


Ифлос бўлган ташкилот | Fayzbog.uz\n“Ифлос” сўзини ўқиб бир сакраб тушманглар. Уни “банкрот” маъносида қўлладим. Араблар, турклар “банкрот”ни “ифлос” сўзи билан ифодалашади. Банкрот бўлган ташкилот “муфлис” дейилади. “Ифлос” сўзи бизда ҳам фаол қўлланади, тоза ўзбекчалашиб кетган. Ажнабий “банкрот” сўзи ўрнига юрагимизга яқин шу “ифлос” сўзини ишлатсак, маъно биттага кўпайиб, тилимиз ҳам биттага тозаланиб олган бўларди. Гап Вазирлар Маҳкамаси ҳузуридаги Дин ишлари бўйича қўмита ҳақида.\nДиний ташкилот динга қарши қарорларга қўл кўтариб турса! Афсус, бу каби масхарабозлик мустақилликдан кейин ҳам давом этди.\nКаримуллоҳ домла индамаганида нима бўларди?! Зуғумли бошқарув натижасида, мана, қандай аҳволга тушганмиз!\nБулар Диний қўмитанинг ишлаш услубига намуналардир. Бу каби нўноқ услуб туфайли кўнглида динини тоза сақлагиси келадиган қатлам орасида норозилик пайдо бўлиши, мухлис мусулмонлар, айниқса ёшлар сиёсат аралашмаган динни истаб қолиши табиий. Нима қилади? Диний қўмитанинг “дини”га юрмайди, албатта. Тоза дин ахтаради! Уни ташқаридан топади! Ҳолбуки, расмий “дин”дан ташқарида қолувчиларни яна-тағин шу Диний қўмита турли “зарарли оқим ва экстремистик унсурлар” деб эълон этган! Ишини эплай олмаган ўзи, диний сиёсатни хато юритган ўзи, диндан динда йўқ ва ҳатто динга қарши нарсаларни талаб қиладиган ўзи, бу ишлари билан турли оқимларни пайдо қилган ўзи, энди кимдир унинг бу хато йўлига юрмаса, унга қарши экспертлик хулоса ёзиб, бўйнига 159 ва 244-моддаларни илиб, узоқ муддатларга қаматиб юбораётган ҳам ўзи!..\nАлбатта жуда тўғри ёзилган, бир йил аввал масжидга ёш болалар киришлиги мумкин эмас деб, хатто бунга ўзлари тўқима хадис ҳам тўқиб чиқаришдан тоймаган домлалар энди этлари жимирлаб ҳам қўймасдан, андишани четга суриб, ёшлар масжиддан динни исломни ўрганмаса қаердан ўрганади?, хамма кириб намозини ўқисин деб гапириб ётибди. Президентимиз қарорига асосан хайит кунларини байрам, дам олиш кунлари деб эълон қилинганлигини хаммамиз биламиз. Ёз фаслида, хамма ўқув даргоҳлари ёзги таътил вақтида, эрталабки соат 5 ёки 6 атрофида хайит намозига болаларни қўймаган, киришлигига қарши бўлган «қалқон» группасига бирон нарса деёлмаган домлалар энди хеч бўлмаса узр сўрармикан деб кутгандим. Йўқ, худди булар аввалдан ёшларни исломга тарғиб қилиб, қандайдир ақидапарастлар таъсиридан асраб авайлаб келган одамлар каби баралла маруза қилиб ётибди. Мусулмон одам охиратда хамма қилган ишига, гапирган гапига бирма бир жавоб беришига иймон келтирган. Буларни бошқалардан кўра диний қўмита рахбарлари яхши билади. Сизнинг бу мақолангизга жавоб беришга ожизлик қиладиган бу одамлар Хақнинг олдида қандай жавоб беришини ўйлаб кўришни ўзи қўрқинчли.\nБу идора у’ша вак,т сиёсатини амалга ошириш воситаси бу’лган. Топширилган вазифани бажарувчи. Содда бу’лмайлик. Агар безори бирор одамни тепиб у’лдирса ёки майиб к,илса ким айбдор? Шу безорими ёки унинг тепган оёг’ими? Эхтиросга берилмайлик, агрессиясиз ёзайлик, мулохазали бу’лайлик.\nХурматли Нусратилла ака, демак уша безорини оёгини килган жиноятини мухокама килиш соддаликка кирар эканда? Тушунарсиз ёзгансиз очиги. Хар калай мен узимни тушунчам буйича шундай хулосага келдим. Бундан келиб чикиб хар кандай давлат ташкилоти уз фукароларига нисбатан истаганича зулм килишга хакли, шундайми?\nУнда Сизга бир савол: Агар мабодо узингиз хам (яъни бирор якин кариндошингиз, Худо курсатмасин) уша оёкдан жабр курган булганингизда мана шу маколага нисбатан кандай шарх ёзган булардингиз?\nАбдул Малик Фозил Рахмат эътиборингизга. Мак,олада ёзилганларни шу ташкилот (оёк) у’зи, у’зидан тепадаги рахбари (безори) топшириг’исиз к,илолмасди. Агар унга система шу вазифани юкламаганда, ваколат бермаганда бу ишлар бу’лмасди. Бу ташкилотни айбсиз демок,чи эмасман. Муаммонинг илдизи чук,уррок, демок,чи эдим.\nЛекин бу комментни ёзишимга бошка нарса сабаб. Охирги пайтда ижтимоий тармокларда ватандошларимизнинг баъзилари эхтиросларга берилган холда постлар ва комментлар ёзиб, билиб ёки билмай одамларни агрессивликка чакиришмокда.\nХар бир нарсани гапириш ёки ёзишдан аввал бу нимага олиб келиши мумкинлигини уйлаб ёзишса дейман.\nМулохазаларингиз асосли. Жамият уртасида агрессив кайфият уйготувчи маколаларга мен хам каршиман. Буни охири хеч качон хайрли тугамайди.\nЛекин тангани орка томонида эса куйи катламни мана шу даражага етказмайдиган адолатли сиёсатни устиворлиги ётади. Аслида оддий одамларни хукукларини химоя килиши лозим булган ташкилотлар уз вазифаларини бажаришда халк манфаатларини эмас кандайдир гурухлар манфаатини кузлаб иш юритишар экан, Сиз ёзган агрессив мухит кучайиб бораверади. Сабаби одамларимиз «йук, йук (иш йук, газ йук, свет йук….)» дан чарчаганлар, асаблари таранг тортилган.\nШукурлар булсинки бу кунда рахбарият халк манфаатидан келиб чикиб муаммоларимиз аста секинлик билан булса хам бартараф булмокда.\nЁруг кунлар олдинда!\nРахмат. Мамлакатимиз жуда мураккаб жараённи бошидан кечираяпти. Оммавий ахборот воситалари, айникса интернетда блогерлар, сайт эгалари ту’саттан берилган эркинликларни хазм к,ила олмаётгандай ку’ринади менга. Шундай давом этаверса улар жамиятда карама-каршилик келиб чик,ишига сабабчи бу’либ колишлари мумкин. Узр.\nХурматли файзбог турклар Ифлос эмас inflas деб аташади.\nАндижон вилояти хокимлигида хам битта «дин» рахбари булар эди. Атайлаб ифтор пайтига мажлис килиб хамма имомларни йигиб утирар эди. АМАЛПАРАСТ. Аллохга шукур хозир Тошкенти азимда. Кутулганмиз.


24 октябр 2020, Тошкент вақти: 23:30\nТошкент ва республиканинг бошқа ҳудудларида “фоҳишахонага айлантирилган” квартираларнинг суд ҳукми билан тортиб олиш ҳолатлари кўпайгани ижтимоий тармоқларда қизғин муҳокамаларни уйғотди. Ўзбекистонлик квартира эгалари мулклари Ўзбекистон Жиноят Кодексининг 131 моддаси – “Фоҳишахона сақлаш ёки қўшмачилик қилиш” асосида мусодара қилинаётганини билдирмоқда. Озодлик бундай хунук вазиятга тушмаслик учун мулк эгалари нима қилиши кераклигини ўрганиб кўрди.\n“Квартирамиз мусодара қилинди...”\nИжтимоий тармоқларнинг ўзбек сегментида бир неча кундан буён маҳаллий судлар қарори билан квартираларнинг мусодара қилиниши ҳолатлари урчиб бораётгани қизғин муҳокама қилинмоқда.\nБундай ҳолатлар айниқса республика пойтахти Тошкентда кўпайгани ва, айрим ҳолларда, унга мансабдор шахслар алоқадор экани айтилмоқда.\nФейсбукдаги саҳифалардан бирида тошкентлик Нара Алимова исмли фойдаланувчи қуйидаги воқеани сўзлаб берди.\n“Бугун эрталаб эшигимизни маҳалла раиси ва формадаги одам тақиллатиб қолди. Квартира кимники экани ва унга тегишли ҳужжатларни кўрсатишни талаб қилишди. Улар бу квартирада қачонлардир фоҳишахона бўлганини айтишди. Эсимиз оғиб қолди! Талабимизга улар исбот-далил келтириша олмади”, деб ёзди Нара.\nМаҳаллий “милиция таянч пункти”да Алимова хонимга квартираси “фоҳишахонага айлантирилган квартиралар рўйхатида” тургани, квартира эса ҳокимият томонидан давлат ҳисобига мусодара қилинганини билдиришган.\nФойдаланувчи ҳукумат вакиллари ҳаракатлари қанчалик ҳуқуқий асослангани борасида саволни ўртага ташлади.\n211 моддага мувофиқ...\nПойтахтда яшовчи бир қанча шахслар айни ҳодисаларга дуч келаётгани ва кўп ҳолларда судлар уй эгаларисиз қарор чиқариб юбораётганидан шикоят қилишди.\nАксар фойдаланувчилар маҳалла раиси ва участка нозирларининг тинимсиз квартирама-квартира юриши вазиятни янада мураккаблаштириб юбораётганини билдирди.\nAlisher исмли фойдаланувчи “Конституцияда хусусий мулк дахлсиз дейилган. Судлар зўр-зўракайига қарор чиқариб, давлат фойдасига олиб қўймокда. 167- модда – “Талон-тарож” билан срок олиб ўтирган танишимнинг бошқа уйи йўқ бўлсада, болалари кўчада қолди... Суд ижрочилари ҳайдаб чиқаришди”, деб хабар қилса, Фируза исмли бошқаси “Ўзбекистон Жиноят Процессуал Кодексининг 211- моддасига мувофиқ “Жиноят қуроли” кимга даҳлдор эканидан қатъий назар мусодара қилинадими? Ахир пойтахтнинг ярмиси квартираларини ижарага беради. Яқинда ҳалол мулк эгаларидан квартирасини асоссиз мусодара қилишибди!”, деб ёзди.\nАниқланишича, Кодексининг 211- моддасида “жиноий йўллар билан топилган пул ва бошқа мулк” давлат ҳисобига ўгирилиши мумкинлиги белгилаб берилган.\nРоза Тўрабекова исмли тошкентлик аёл суд уни – квартира эгасини, - огоҳлантирмасдан қарор чиқарганини маълум қилди.\nУ ижарага берилган квартира ижарачи томонидан бошқа одамга субижарага берилгани ва у ерда исловотхона ташкил этилганини айтади. Роза фоҳишаликда айбланиб жавобгарликка тортилган аёлларга ҳукм чиқарилгандан кейин, суд квартирани “жиноят қуроли” сифатида конфискация қилиш тўғрисида қарор чиқарганини ёзади.\nТошкентнинг Космонавтлар проспектида 1-хонали квартира эгаси бўлган Анжела (исми ўзгартирилган. таҳр) Озодлик билан микрофонсиз суҳбатда айни вазиятда ўз мулкидан ажраганини сўзлаб берди.\n- 2012 йилда АҚШга турмушга чиқиб кетдим. Тошкентнинг Яккасарой туманида марҳум бувимдан қолган 1 хонали квартирам бор эди. Бир неча йил олдин бўшаб ётган квартирамни ёш болали таниш аёлга бепул ижарага бердим. Бир куни квартира эшигини тақиллатишибди. Аёл эшикни очса, бир аёл ва эркак турибди, “Илтимос, бизга вақтинча яшаб туришга рухсат беринг!”, деб. Шу пайт уларнинг орқасидан участковой ва маскалилар бостириб кириб, бу аёлни “притон” ташкил этганликда айблабди. Квартирам масаласида суд бўлгани ва тортиб олинганини биз суд ижрочиларидан билдик, деди Анжела.\nУ квартира масаласида берилган шикоят аризаларининг бирортаси ҳам судда қондирилмагани ва у шу тариқа квартирасидан ажраганини маълум қилди.\nАнжела Комсонавтлар проспектидаги 1 хонали квартираси бозор нархи 40 минг АҚШ доллари бўлишига қарамасдан,биржага 15 минг долларга қўйилганини аниқлаганини қўшимча қилди.\n“Бу “ишлар” “террорчилик ва фоҳишабозликка қарши кураш” шиори остида олиб борилмоқда!”\nОзодлик Тошкентнинг Ибн Сино массивидаги уй қўмитаси раиси билан бу масалада суҳбатлашди.\nИсми сир қолишини сўраган суҳбатдош бунга кўп ҳолларда участка нозирлари ва мулкчилик билан боғлиқ идора расмийлари алоқаси борлигини иддао қилди.\n- Мен ўзим “домком” сифатида милиция талаби билан тинимсиз квартираларни текширишга мажбурман - паспортизация дейилади. Ҳар 2-3 ойда бир ҳамма квартираларни бирма-бир кўздан кечирамиз. Милиция биздан бундай назоратни тинимсиз олиб боришни талаб қилиб келади. Бу бемазагарчилик “террорчилик ва фоҳишабозликка қарши кураш” шиори остида ўтказилади. Бирор квартира бўшаб ётганини кўрса ёки унда қайдга турмаганлар яшаётган бўлса, тортиб олиш муаммо бўлмасдан қолди. Суд орқали конфискация қилинган квартиралар биржага сотувга қўйилиб, ўзлари томонидан сотиб олинаяпти, деди Ибн Сино массиви фаоли.\nСуҳбатдош ҳақиқат фоҳишахона ташкил этган ёки қайдсиз турган одамлар эса милиция ва бошқа назорат идораларига қўшимча мўмай даромад манбайига айланиб қолганини иддао қилди.\nУй қўмитаси раисининг айтишича, аксар ҳолларда квартиралар “жиноят қуроли” сифатида мусодара қилинмоқда. У ҳозирда маҳаллий судларда бу каби минглаб ишлар кўриб чиқилаётганини ҳам қўшимча қилди.\n“Бу ҳолат Конституцияга зид”\nОзодлик “хатар гуруҳига” энг аввало бўшаб ётган ва “шаҳар меҳмонлари” яшаётган квартиралар киришини аниқлади.\nТошкентлик Давлат М. исмли юрист Озодлик билан суҳбатда Ўзбекистон ЖПКсининг 131- моддасини шарҳлаб берди. У “мусодара” ибораси ЖПКда фақат “жиноят қуроллари”га нисбатан ишлатилишини билдириб, деди.\n- Гап шундаки, 2008 ва 2010 йилларда Жиноят-Процессуал Кодексга “БАРЧА ЖИНОЯТ ҚУРОЛЛАРИ УЛАРНИНГ ЭГАЛИГИДАН ҚАТЪИЙ НАЗАР МУСОДАРА ҚИЛИНАДИ” деган қўшимча киритилди. Тушунаяпсизми? Илгари сиз квартирангизни ижарага берсангизу, у ерда жиноят содир этилган бўлса, эгаси жиноятга алоқаси йўқлиги сабабли ҳибсга олинган мулк қайтариб берилган. Масалан, таксида чўнтагида наркотик олиб кетаётган шахс қўлга тушса, машина “жиноят қуроли” сифатида ҳам конфискация қилиниши мумкин! Яъни, янги ўзгартишга кўра, мулк ҳар қайси ҳолатда конфискация қилинаяпти. Бу ўзгартишлар Конституцияга зид, чунки мулкдор асоссиз мулкидан маҳрум этилаяпти, дея хулоса қилди ҳуқуқшунос.\nДавлат М. бундай тортишувларда судлар барча вазиятларда айбловчилар тарафини олмоқда, деди.\nЮристнинг айтишича, фуқаровий судларнинг жиноий судлар ишига аралашаолмаслиги туфайли сўнгги йилларда ўз мулкидан шу тариқа маҳрум этилган шахслар сони кўпайиб қолган, қонун эса мулк эгалари ҳимоясини таъминлай олмаётир.\n"Вилоятлардаги вазиятни яхшиланг!"\nБу масалага доир ўз фикрини билдирган ўзбекистонлик ҳуқуқшунос Жаҳонгир Шосалимов Тошкентдаги квартираларга бўлган нархларнинг юқорилиги, бошқа вилоятлардан келаётган ички мигрантларнинг кўплиги ва вилоятлардаги криминоген вазиятнинг мураккаблигини сўнгги йилларда олиб борилаётган ноҳақ сиёсат билан боғлади.\n- Тошкент шаҳрида учасковой, маҳалла раиси юқоридагилар кўрсатмаси билан рейдларни ўтказаётгани, одамларни сарсон-саргардон қилаётгани борасида хабарларим бор. Вилоятлардан одамлар Тошкент шаҳрига оқиб келди. Ҳукумат олиб борган молия-пул сиёсати оқибатида, одамларнинг жойларда яшашга иложи қолмагани сабабли улар Тошкентга оқиб келаяпти, қаерга боради?! Тошкентда газ, совуқ-иссиқ сув, свет бор. Қашқадарё, Сурхондарёдан одамлар худди жаннатга бораётгандек келаяпти, деди ҳуқуқ фаоли.\nЖаҳонгир Шосалимов пойтахт ҳукуматининг мардикорларга қарши бесамара кураши ўрнига Ўзбекистон минтақаларида иқтисодий вазиятни изга тушириши лозимлигини тавсия қилди.\n“Ижара шартномасига битта изоҳ киритинг, холос!”\nХўш, квартирангиз “притон” ёки “фоҳишахона”лар рўйхатига тушиб қолмаслигини учун нима қилиш керак?\nТошкентнинг адвокатлар идораларидан бирининг Анвар исмли ходим ижарага берилаётган уй-жой шартномасида муҳим қўшимча бўлишлигини тушунтириб берди.\n- 131-модда бўйича ҳақиқатан олиб қўйиши мумкин. Унга биноан квартиралар “жиноят қуроли” деб топилиб, давлат ҳисобига ўтиб кетиб қолаяпти. Бу вазиятга тушиб қолмаслик учун ижара шартномасида нотариал тасдиқланган битта пункт кўрсатилиши лозим: “ижарага турган одам мулкни бошқа одамга ижарага беришга ҳаққи йўқ”, деб ёзиб қўйишни тавсия қилди тошкентлик адвокат.


Марказий банк асосий ставкани ўзгаришсиз қолдирди » Muzlik.uz - O‘zbekiston yangiliklari\nМарказий банк Бошқарувининг 5 мартдаги қарори билан асосий ставка йиллик 16 фоиз даражасида ўзгаришсиз қолдирилди. Бу ҳақда МБ матбуот хизмати пресс-релизида сўз боради. Қайд этилишича, ушбу қарор тартибга солинадиган нархларнинг кутилаётган эркинлаштирилиши ҳамда коронавирус билан боғлиқ бўлган ташқи иқтисодий ноаниқликларнинг кучайиши билан изоҳланади. Марказий банк ҳисоб-китобларига кўра, инфляциянинг энг юқори даражаси жорий йилнинг иккинчи чорагида кузатилиши мумкин. Айни вақтда, 2020 йилнинг иккинчи ярмида тарифлар ўсишининг инфляцияга таъсири пасайиб боради ва йил охирида инфляция даражаси прогноз коридорининг юқори чегарасига яқинлашади. "Газета.uz"да реклама Ўтган йиллардаги инфляция хусусиятининг таҳлили шуни кўрсатадики, давлат томонидан тартибга солинадиган товарлар ва хизматлар нархларининг мунтазам тизимли равишда ошириб келиниши инфляциянинг асосий омилларидан бўлган. Таъкидлаш жоизки, ушбу соҳаларда нархлар шаклланишининг бозор тамойилларини жорий қилишни кечиктириш кейинчалик ҳам нархларни ҳар йил ошириб боришни талаб қилади. Бу, ўз навбатида, қўшимча инфляцион босимни яратишда давом этади ва 2023 йилга келиб инфляция бўйича мақсадли кўрсаткичга — таргетга эришишни қийинлаштиради. Нархларнинг ўзгартиришни бир босқичда амага ошириш орқали бозор тамойилларини жорий этилиши инфляцияга маълум даражада қисқа муддатли таъсир кўрсатиши мумкин, бироқ бу, ўз навбатида, ишлаб чиқариш жараёнларини ривожлантириш йўлидаги муаммоларни бартараф этишга, республика ҳудудларида энергия ресурсларидан фойдаланиш имкониятларининг кенгайишига ҳамда товарлар ва хизматлар таклифи ҳажмининг кўпайишига хизмат қилади.Инфляция ва инфляцион кутилмалар 2020 йилнинг февраль ойида йиллик инфляция январь ойига (14,3 фоиз) нисбатан 0,8 фоиз бандга ва 2019 йилнинг декабрь (15,2 фоиз) ойига нисбатан 1,7 фоиз бандга пасайиб, 13,5 фоизни ташкил қилди. 2020 йил февралда базавий инфляция 2019 йил декабрга нисбатан солиштирганда 1,4 фоиз бандга пасайиб, 12,5 фоизлик даражагача тушди. Инфляция даражасининг пасайишига, биринчи навбатда, фундаментал омиллар, жумладан, иқтисодиётни кредитлаш ҳажми ва бюджет харажатларининг ўсиш суръатларининг секинлашуви, шунингдек, 2019 йилда юзага келган бир марталик омиллар (ўтган йил январь ойида ҚҚСга тортиладиган базанинг кенгайиши, август ойида миллий валюта курсининг девальвацияси ҳамда энергия ресурслари нархининг ошиши, октябрь ойида ун ва нон нархининг эркинлаштирилиши) таъсирининг қисқариши сабаб бўлди. Мавсумий тебранишларнинг таъсирининг камайиши жорий йилнинг январь-февраль ойларида озиқ-овқат маҳсулотлари нархларининг барқарор бўлишига хизмат қилди ва ушбу гуруҳ нархларининг ўсиши 2,4 фоизни ташкил қилди (2019 йилнинг январь-февраль ойларида 4,9 фоиз). Сақлаш инфратузулмасининг кенгайиши ва иссиқхоналар тармоғининг ривожланиши ҳисобига қиш ойларида мева ва сабзавотлар нархининг кескин ошиши кузатилмади. Хусусан, 2019 йилнинг январь-февраль ойларида мевалар 15,6 фоизга, сабзавотлар 13,8 фоизга ошган бўлса, жорий йилда нархлар ўсиши қарийб икки баробарга пасайиб, мос равишда 7,7 фоиз ва 6,3 фоизни ташкил қилди. Шунингдек, буғдой уни ва нон маҳсулотлари нархларининг бозор шароитларига мослашиб бориши натижасида уларнинг ИНИга таъсири сезиларли даражада пасайди ва нон маҳсулотларининг улуши 0,08 фоиз бандни ташкил қилди (2019 йил январь-февраль ойларида 0,2 фоиз банд). Мазкур даврда гўшт ва гўшт маҳсулотлари нархларининг ўсиши 2019 йилнинг январь-февраль ойларидаги каби (2,3 фоиз) бўлиб, инфляцияга сезиларли таъсир кўрсатди. 2020 йил январь-февраль ойларида ноозиқ-овқат товарлари нархининг ўсиши 0,8 фоизни (2019 йилнинг мос даврида — 2 фоиз), хизматлар тарифларининг ошиши 0,6 фоизни ташкил қилиб, 2019 йилнинг мос даврига нисбатан (1,3 фоиз) икки баробарга секинлашди. Аҳолининг ва тадбиркорлик субъектларининг инфляцион кутилмалари, 2019 йил IV чорагидаги ўсишдан сўнг, 2020 йил январь-февралда сезиларли даражада пасайди. Хусусан, аҳоли ва тадбиркорлик субъектларининг ўрта муддатли кутилмалари 2019 йил декабрь ойидаги 18 фоиз ва 18,1 фоиздан 2020 йил февраль ойида мос равишда 15,5 фоиз ва 16,3 фоизгача пасайди. Пул-кредит шароитлари мўътадил фискал сиёсат шароитлари, иқтисодиётга кредит қуйилмалари қолдиғининг юқори бўлмаган даражада ўсиши ва пул-кредит сиёсати бозор инструментларининг фаол қўлланилиши таъсирида шаклланди. Пул-кредит сиёсати инструментлари янги қаторининг жорий этилиши банклараро пул бозори ўртача тортилган фоиз ставкасининг Марказий банкнинг асосий ставкасига яқинлашишига шароит яратди (январь ойида 15,8 фоиз ва февраль ойида 15,2 фоиз). Жорий йил бошидан Марказий банк томонидан 1,75 трлн. сўмлик қисқа муддатли облигациялар муомалага чиқарилди, 2 трлн. сўмлик бюджет маблағлари Марказий банк депозитига жалб этилди ва бу банк тизими ликвидлигида мавжуд таркибий профицитни қисқартиришга ёрдам берди. Февраль ойида Марказий банк тижорат банкларига РЕПО операциялари орқали 53 млрд. сўмлик ва СВОП операциялари орқали 261 млрд. сўмлик ликвидликни тақдим этди. Ортиқча ликвидликни жалб этиш мақсадида 110 млрд. сўмлик икки ҳафталик депозит аукционлари ва 310 млрд. сўмлик овернайт депозитлари жалб этилди. 2020 йилнинг январь-февраль ойларида иқтисодиётга ажратилган кредитларнинг ўсиш суръати 2019 йилнинг мос даврига (6,0 фоиз) нисбатан 3,5 фоиз бандга пасайиб 2,5 фоизни ташкил этди. Кредит портфели умумий ўсиш суръатининг пасайишига қарамасдан бозорнинг турли сегментларида кредитларнинг ўсиш динамикаси турлича бўлди. Жисмоний шахсларнинг миллий валютадаги истеъмол ва ипотека кредитлари сегментида юқори ўсиш суръати (5,2 фоиз) кузатилди (умумий кредит портфели ўсишининг 38 фоизини ташкил қилди). Ушбу кредитлар бўйича фоиз ставкаларнинг нисбатан юқори бўлишига қарамасдан, уларга бўлган талабнинг юқорилиги қуйидагилар билан изоҳланади:истеъмол кредитлар бозори нисбатан янги бўлганлиги учун узоқ йиллар давомида йиғилиб қолган юқори талаб;истеъмолчилар молиявий саводхонлик даражасининг юқори эмаслиги;энг асосийси, мамлакатда бир неча йиллар давомида юқори инфляция кузатилганлиги сабабли, иқтисодиётда юқори фоиз харажатларини қайтаришнинг қийин бўлмаслиги тўғрисидаги фикрларнинг сақланиб қолиши. Хорижий валютадаги кредитлар фоиз ставкаларининг нисбатан паст эканлиги ушбу кредитлар ҳажмининг 3,4 фоизга ошишига сабаб бўлди. Ушбу тенденциянинг давом этиши аҳолини кредитлаш ва хорижий валютадаги кредитлар бўйича юзага келиши мумкин бўлган хатарларни олдини олиш ҳамда қарз юкининг мувофиқ даражасини сақлаб туриш мақсадида макропруденциал чоралари қўллаб борилади. Умуман, жорий йилнинг январь-февраль ойларида фуқароларнинг миллий валютага бўлган ишончи ортиб бориши давом этди. Январь-февраль ойларида жисмоний шахсларнинг миллий валютадаги муддатли омонатлари 9,4 фоизга ошди, хорижий валютадаги омонатлар эса деярли ўзгармади. Иқтисодиётга қўшимча пул йўналтириш (бюджет харажатлари, кредитлар) суръатининг мўътадиллашиши ички валюта бозорида талабнинг мувозанатлашувига имкон яратди. Агар 2019 йилнинг IV чорагида сўмнинг алмашув курси 0,7 фоизга қадрсизланган бўлса, 2020 йилнинг январь-февраль ойларида нисбатан барқарор динамикани намоён қилди. Мазкур тенденция инфляцияга пасайтирувчи таъсир кўрсатди. Бюджет харажатлари ва иқтисодиётни кредитлаш ҳажмини қисқартириш бўйича амалга оширилган чоралар муайян даражада импортга бўлган талабнинг мувозанатлашувига олиб келди. Хусусан, 2020 йилнинг январь ойида импортнинг йиллик ўсиш суръати 23 фоизгача (2019 йилнинг январь ойида 43 фоиз, февраль ойида 40 фоиз) секишланди.Ноаниқлик ва хатарлар Жаҳон иқтисодиётида коронавирус тарқалиши билан боғлиқ бўлган иқтисодий муаммолар Ўзбекистон иқтисодиётига ҳам муайян даражада таъсир кўрсатиши мумкин. Бунда таъсир кўлами жаҳон иқтисодиётидаги хатарларнинг давомийлиги билан баҳоланади. Истеъмол саватчасида сезиларли улушга эга бўлган Хитойдан импорт қилинадиган айрим товарлар ҳажмининг қисқариши ички бозорда нархларга маълум босимни юзага келтириши мумкин. Ички нархлар даражасига «коронавирус» таъсирининг бир марталик қисқа муддатли бўлиши кутилмоқда. Шу билан бирга, Хитойдан импорт қилинадиган товарлар бўйича қопланмаган талаб ички ишлаб чиқаришнинг кенгайиши ва бошқа давлатлардан янги импорт йўналишларининг йўлга қўйилиши орқали қопланади ва натижада ўрта муддатли истиқболда нархлар барқарорлашади. Ички бозорда гўшт ва гўшт маҳсулотларига бўлган талабнинг сезиларли ошишига нисбатан таклиф ҳажмининг номувофиқ ўсиши нархларга маълум даражада босим яратади. Чорвачилик соҳасини тубдан ривожлантириш ва бу учун зарур бўлган озуқа базасини шакллантириш орқали ички бозорни узлуксиз гўшт маҳсулотлари билан таъминлаш, маълум бир вақтни талаб қилади. Шу билан бирга, бошқа давлатлардан (Беларусь, Украина, Қозоғистон, Қирғизстон) гўшт импортининг етарли даражада эмаслиги, шунингдек, гўшт импорти нархининг ошиши ўрта муддатли истиқболда гўшт нархига таъсир кўрсатади. Яна бир бор таъкидлаш лозимки, транспорт инфратузилмасини, бозорларда рақобатни ривожлантириш, иқтисодиёт тармоқларини узлуксиз газ ва электр энергия билан таъминлаш соҳаларида зарурий таркибий ислоҳотларни амалга ошириш инфляция даражаси барқарор пасайишининг асосий омилларидан ҳисобланади. Инфляция прогнози. 2020 йилнинг январь-февраль ойларида инфляциянинг пасайиб борувчи тенденцияси кредитларнинг юқори ўсишни олдини олиш ва фискал интизомнинг кучайтирилиши орқали иқтисодиётда инфляция босимини ва инфляцияга номонетар омиллар таъсирини пасайтириш, хусусан тартибга солинадиган энергия ресурслари нархларини эркинлаштириш жараёнини келгуси йилларга қолдирмасдан амалга ошириш мумкинлигини кўрсатди. Бунда, инфляция даражасини прогноз доирасида ушлаб туриш қуйидагилар омиллар ҳисобига таъминланади:умумий фискал баланс тақчиллик, ЎТТЖ даромад ва харажатлари мувозанатлашувини таъминлаган ҳолда, 2020 йилда тасдиқланган параметрларга (ЯИМга нисбатан 2,7 фоиз) тўлиқ мос бўлишини таъминлаш;банклар кредит портфелининг мўътадил ўсиш суръати, яъни ЯИМнинг номинал ҳажми ўсиш суръатидан ошмайдиган (25 фоиз атрофида) даражада бўлиши ҳамда келгуси даврда кредит бозорида сегментлашув даражасининг пасайиши билан пул-кредит сиёсатининг жорий шароитини сақлаб қолиш;ташқи қарзнинг мувозанатли ўсиши, хусусан, хорижий валютадаги кредитлар ўсиши ва иқтисодиётдаги қарз юкининг мувозанатлашуви ҳамда долларизация даражасининг пасайиши. Бунда, Марказий банк ташқи ва ички шароитлар таъсирида инфляциянинг омиллари ва хатарлари хусусиятини чуқур ўрганишда давом этади ҳамда инфляция прогноз динамикасининг шаклланишидан келиб чиқиб асосий ставка даражаси бўйича тегишли қарорларни қабул қилади. Марказий банк Бошқарувининг асосий ставкани кўриб чиқиш бўйича асосий мажлиси 23 апрелига режалаштирилган.